title: Saori Yoshida

text: Yoshida kilpaili 53–55 kilogramman painoluokissa. Hän voitti 55 kilogramman sarjassa olympiakultaa Ateenassa 2004, Pekingissä 2008 ja Lontoossa 2012. MM-kultamitaleita Yoshida voitti 13 kappaletta. Aasian kisoista hän voitti neljä ja Aasian-mestaruuskilpailuista neljä kultamitalia. Kolme olympiakultaa ja yhdeksän maailmanmestaruutta on painissa saavuttanut japanilaisen lisäksi vain Aleksandr Karelin. Japanin vuoden urheilijaksi Yoshida valittiin kahdesti.


title: Saori Yoshida

text:
Yoshida voitti aikuisten kansainvälisissä otteluissa 119 kertaa peräkkäin vuodesta 2002 aina vuoteen 2008, jolloin hän hävisi Pekingin joukkuemaailmancupissa. Hän ei kuitenkaan pitkään aikaan hävinnyt kertaakaan suuressa arvokisaturnauksessa vuonna 1998 alkaneen arvokisahistoriansa aikana.
Vuonna 2012 Yoshida hävisi toisen kansainvälisen ottelunsa. Tuolloin hänelle oli ehtinyt kertyä 58 ottelun voittoputki. Vuoden 2013 maailmanmestaruutensa jälkeen Yoshida oli voittanut peräkkäin 47 turnausta ja näissä 173 vastustajaa.


title: Saori Yoshida

text: Pituutta Yoshidalla on 156 senttimetriä, ja hän kilpaili 55 kilogramman painoluokassa. Häntä valmensivat maajoukkuevalmentaja Kazuhito Sakae, Koji Tanaka ja aikaisemmin oma isä Eikatsu Yoshida. Kotimaassaan Yoshida edusti hisailaista "Sogo Keibi Hosoho Club" -nimistä seuraa. Aikaisemmin hän edusti paikallisen oppilaitoksen painiseuraa ().


title: Saori Yoshida

text: Yoshida syntyi 5. lokakuuta 1982 Mien prefektuurin Tsun kaupungissa painijaperheeseen. Hänen isänsä, Eikatsu Yoshida, voitti vapaapainissa Japanin mestaruuden vuonna 1973, ja Saorin kaksi veljeä olivat myös harrastaneet painia. Yoshida aloitti painin harrastamisen jo kolmevuotiaana isänsä ohjauksessa. Yoshida on sanonut, ettei muista tehneensä lapsuudessaan mitään muuta kuin painineensa.


title: Saori Yoshida

text: Yoshidan ensimmäinen kansainvälisesti merkittävä saavutus tuli, kun hän vuonna 1998 voitti kadettien (alle 17-vuotiaiden) maailmanmestaruuskisoista kultamitalin. 52-kiloisissa saavutettu mestaruus sai jatkoa seuraavana vuonna, kun neljä kilogrammaa painavampien sarjassa Yoshida voitti jälleen kultaa. Ennen aikuisten sarjaan siirtymistään Yoshida voitti vielä junioreiden (alle 20-vuotiaiden) maailmanmestaruuden kahdesti, vuosina 2000 ja 2001.


title: Saori Yoshida

text: Aikuisten sarjassa Yoshida aloitti kansainvälisen arvokisahistoriansa voittamalla kansainvälisen opiskelijaliiton maailmanmestaruuskilpailut kesäkuussa 2002. Lokakuussa hän saavutti Aasian kisoissa Busanissa kultaa voittamalla neljä kanssakilpailijaansa. Jo kuukautta myöhemmin Yoshida paini maailmanmestariksi: finaalissa hän voitti yhdysvaltalaisen Tina Georgen.


title: Saori Yoshida

text: Arvokilpailuihin päästäkseen Yoshidan oli voitettava maan sisäisessä karsinnassa arvostettu moninkertainen arvokisavoittaja Seiko Yamamoto. Ennen vuoden 2002 Aasian kisoja ja Khalkisin maailmanmestaruuskilpailuita Yoshidan onnistuikin vakuuttaa valitsijat voittamalla Yamamoto, mikä varmisti edustuspaikan 55-kiloisten sarjaan. Vielä Khalkisin maailmanmestaruuskilpailuissa Yoshida oli Japanissa erittäin suositun ja kisajoukkueesta pudotetun Yamamoton varjossa: Yoshidalle esitettiin kiusallisia, ”Missä Seiko on?” -tapaisia kysymyksiä ja häneen viitattiin nimellä Seiko II. Yoshidan onnistui uusia maailmanmestaruutensa seuraavana vuonna New Yorkissa, ja yhdysvaltalainen Tina George jäi jälleen hopeasijalle. Myös osallistuminen painin maailmancupiin toi Yoshidalle sarjavoiton. Olympiavuonna 2004 Yoshida voitti ensimmäisen Aasian-mestaruutensa Tokion kotikisoista.


title: Saori Yoshida

text: Ateenan kesäolympialaisten edustuspaikasta kamppailleiden Yoshidan ja Yamamoton välinen valinta oli pitkään epäselvä, jolloin Japanin painiliitto päätti lähettää molemmat painijat vuoden 2003 maailmanmestaruuskisoihin, Yoshidan 55-kiloisten sarjaan ja Yamamoton 59-kiloisiin. Yoshidan lisäksi myös Yamamoto voitti maailmanmestaruuden, mutta kisojen jälkeisissä kansallisissa kohtaamisissa Yoshida oli parempi, mikä tiesi olympiaedustuspaikkaa. Syrjäytetty Yamamoto siirtyi tämän jälkeen 59-kiloisten painoluokkaan, jossa hän pääasiassa on viime vuosina paininut.


title: Saori Yoshida

text: Ateenan kesäolympialaisissa Yoshida paini vakuuttavasti: hän aloitti toiselta kierrokselta voittaen kiinalaisvastustajansa ylivoimaisella pistevoitolla, ja kolmannella kierroksella hävisi italialaisvastustaja samoin ylivoimaisella pistevoitolla. Välierässä vastaan asettui yksi lajin suurnimistä, Ranskan Anna Gomis, josta Yoshidan onnistui kuitenkin ottaa pistevoitto. Finaalissa Yoshida sai vastaansa kanadalaisen Tonya Verbeekin. Hänen voittamisensa sujui Yoshidalta Gomis-voittoa vaivattomammin, sillä ottelu päättyi Yoshidan pistevoittoon virheettömällä esityksellä. Koska naispaini oli ensimmäistä kertaa mukana olympialaisten ohjelmassa, tuli Yoshidasta näin painoluokkansa kaikkien aikojen ensimmäinen olympiavoittaja.


title: Saori Yoshida

text: Ateenan olympialaisten jälkeen Yoshida saavutti voitot vuosien 2004 ja 2005 maailmancupeista. Vuoden 2005 Aasian-mestaruuskisoissa tuli jälleen kultaa, hopealle jäi Kiinan Su Lihui. Saman vuoden universiadeissa Yoshida voitti finaalissa olympiahopeamitalisti Verbeekin, eikä japanilaisen voittamiseen kykenevää painijaa löytynyt Budapestin MM-kilpailuissakaan: Kiinan Su ja Kanadan Verbeek saivat jälleen tyytyä himmeimpiin mitaleihin Venäjän Natalja Goltsin ohella. Budapestissa Yoshida ei antanut viidessä ottelussaan vastustajilleen pistettäkään.


title: Saori Yoshida

text: Vuonna 2006 Yoshida kartutti palkintokokoelmaansa voittamalla jälleen maailmancupin, maailmanmestaruuden sekä Aasian kisat, joiden finaalissa kukistui Kazakstanin Olga Smirnova. Seuraavakin vuosi meni Yoshidan hallitessa sarjaansa kovalla otteella, mistä osoituksena Aasian-mestaruuskisojen sekä MM-kilpailujen kultamitalit. Maailmanmestaruuden voitettuaan iloinen Yoshida löi nyrkeillään ilmaa ja heitti yleisöä viihdyttääkseen valmentajansa Kazuhito Sakaen mattoon useita kertoja. Tiedusteluihin tulevista olympialaisista painija vastasi naispainin tason koventuneen huomattavasti ja pohti olympiavoiton uusimisen olevan hankala tehtävä.


title: Saori Yoshida

text: Olympiavuosi 2008 alkoi Yoshidan kannalta yllätyksellisesti: kaikki kansainväliset ottelunsa vuodesta 2002 lähtien voittanut japanitar hävisi odottamattomasti tammikuussa maailmancupissa Yhdysvaltain Marcie van Dusenille. Tapahtumaa on verrattu legendaarisen venäläispainija Aleksandr Karelinin yllätystappioon vuoden 2000 Sydneyn olympialaisissa, jolloin jo voittamattomana pidetty venäläinen taipui yllättäen finaalissa amerikkalaiselle Rulon Gardnerille. Van Dusen oli harjoitellut tiettyjä liikkeitä nimenomaan 119 ottelun voittoputkessa olleen Yoshidan varalle, ja japanilainen olikin ottelun jälkeen silminnähden hämillään. Omien sanojensa mukaan Yoshida syytti tappion jälkeen itseään lepsuilusta ja liiasta voitonvarmuudesta. Hän vakuutti kuitenkin ottavansa elokuussa olympiakultaa Pekingistä. Kohennusta itsetunnolleen Yoshida sai jo maaliskuussa, kun hänen onnistui voittaa jo neljäs Aasian-mestaruutensa.


title: Saori Yoshida

text: Pekingin kesäolympialaisissa Yoshida osoitti jälleen olevansa sarjansa paras painija. Tutun 55 kilogramman painoluokan ottelut käytiin kaikki 16. elokuuta, ja ensimmäisessä ottelussa Yoshidaa vastaan asettui Ruotsin Ida-Theres Nerell. Lopulta viidenneksi sijoittunut Nerell hävisi Yoshidalle jaksoin 2–0 (pisteet 3–1, 4–0). Puolivälierässä Yoshidan vastustaja oli Venäjän Natalja Golts, jonka japanilainen voitti jaksoin 2–0 (2–1, 4–0). Välierässä Yoshida sai jälleen vastaansa Kanadan Tonya Verbeekin, joka hävisi sarjan valtiattarelle saamatta pistettäkään tätä vastaan: voitto Yoshidalle jaksoin 0–2 (0–2, 0–6), mikä takasi finaalipaikan. Viimeisessä ottelussa vastaan asettui isäntämaa Kiinan nuori edustaja Xu Li. Finaali ratkeaisi muiden otteluiden tavoin normaalisti kahdesta erävoitosta tai selätyksestä. Ensimmäinen kahden minuutin jakso päättyi toista olympiavoittoaan metsästäneen Yoshidan 2–0-voittoon. Lopullisen ratkaisunsa ottelu sai, kun toista jaksoa oli ehditty painia 43 sekuntia: Yoshidan onnistui selättää Xu, ja hän pääsi näin juhlistamaan toista olympiavoittoaan pettyneen kiinalaisyleisön edessä.


title: Saori Yoshida

text: Olympiamenestyksensä jälkeen Yoshida voitti lokakuussa kuudennen maailmanmestaruutensa Tokiossa: naisille päätettiin poikkeuksellisesti järjestää MM-kilpailut olympiavuodesta huolimatta, sillä Pekingin olympialaisissa painoluokkia oli vain neljä, kun taas Tokiossa luokkia oli kuusi. Pekingin jälkeisinä vuosina Yoshida paini arvokilpailuissa harvakseltaan: vuonna 2009 hän voitti 55-kiloisten maailmanmestaruuden kukistettuaan Herningin MM-kilpailujen loppuottelussa Azerbaidžanin Sona Əhmədlin, ja vuonna 2010 Moskovan MM-kilpailuissa Yoshidalle hävisi finaalissa toinen azerbaidžanilainen, Julia Ratkevitš. Hieman yli kaksi kuukautta Moskovan MM-kullan jälkeen Yoshida osallistui Guangzhoussa Aasian kisoihin, joista hän otti kolmannen Aasian kisojen voittonsa. Vuonna 2011 Yoshida osallistui Istanbulin MM-kilpailuihin ja saavutti yhdeksännen maailmanmestaruudensa voitettuaan finaalissa kanadalaisen Verbeekin. Saman vuoden joulukuussa Japanin-mestaruuskilpailuissa Yoshida voitti kymmenennen peräkkäisen Japanin mestaruutensa, ja saavutettu mestaruus varmisti hänelle edustuspaikan Lontoon vuoden 2012 kesäolympialaisiin. Lontooseen Yoshida asetti tavoitteekseen kolmannen olympiavoittonsa.


title: Saori Yoshida

text: Toukokuussa 2012 Yoshida osallistui Japanin joukkueessa painin maailmancupiin, joka käytiin Tokiossa. Japani voitti turnauksen loppuottelussa Venäjän, mutta Yoshida hävisi yllättäen 19-vuotiaalle venäläiselle Valeria Žolobovalle jaksoin 2–1. Tappio päätti Yoshidan van Dusen -tappion jälkeisen, 58 ottelun pituisen voittoputken. Edellisen tappion tavoin myös häviö Žolobovalle tapahtui olympiavuoden maailmancupissa.


title: Saori Yoshida

text: Lontoon kesäolympialaisissa 2012 Yoshida toimi Japanin joukkueen lipunkantajana avajaisissa. Painiturnauksessaan japanilainen voitti aluksi yhdysvaltalaisen Kelsey Campbellin ja Azerbaidžanin Ratkevitšin. Seuraavaksi hän paini revanssin Venäjän Žolobovasta, ja loppuottelussa hän voitti jälleen Kanadan Verbeekin erin 2–0 (3–0, 2–0). Yoshida otti kolmannen olympiavoittonsa menettämättä pistettäkään turnauksen aikana. Kolme olympia- ja yhdeksän MM-kultaa saavuttanut Yoshida nousi sivuamaan Aleksandr Karelinin ennätystä. Yoshida ohitti Karelinin saman syksyn MM-kilpailuissa Strathcona Countyssa, jossa hän voitti yhteensä 13. olympia- tai MM-kultamitalinsa.


title: Saori Yoshida

text: Syyskuussa 2013 Yoshida voitti jälleen maailmanmestaruuden: Budapestissa hän ei antanut vastustajilleen pistettäkään ja voitti loppuottelussa Sofia Mattssonin pistein 5–0. Vuonna 2014 Yoshida siirtyi lajin painoluokkamuutosten myötä 53 kilogramman sarjaan, jossa hän otti maailmancupin sarjavoiton maaliskuussa. Taškentin MM-kilpailuissa Yoshida ei hävinnyt jälleen pistettäkään ja otti 12. maailmanmestaruutensa kaadettuaan taas Mattssonin loppuottelussa. Yoshidan isä ja valmentaja Eikatsu Yoshida kuoli tasan puoli vuotta ennen MM-kilpailuja aivoverenvuotoon. Muutamaa viikkoa myöhemmin järjestetyissä Aasian kisoissa Incheonissa Yoshida oli vaikeuksissa 55 kilogramman painoluokan avausottelussaan kiinalaispainijaa vastaan mutta voitti tämän lopulta 12–9-pistein. Muista painijoista ei Yoshidalle yhtä tasaista vastusta ollut, ja japanilainen voitti lopulta loppuottelussa mongolialaisen Sündeviin Byambatserenin saavuttaen neljännen Aasian kisojen kultamitalinsa.


title: Saori Yoshida

text: Vuoden 2015 MM-kilpailuissa Yoshida aloitti jälleen kolmella voitolla joissa jätti vastustajansa pisteittä. Välierä ja Ruotsin Mattssonia vastaan käyty loppuottelu olivat tasaisempia, mutta Yoshida paini kullan ratkaisseessa ottelussa 2–1-pistevoiton ja jatkoi kultamitaliputkeaan 13. maailmanmestaruudella.


title: Saori Yoshida

text: Yoshida päätti kilpauransa tammikuussa 2019.


title: Saori Yoshida

text: Yoshidan menestys poiki julkisuutta ja medianäkyvyyttä etenkin tämän kotimaassa Japanissa, jossa Yoshidalla on idolinkaltainen asema. Esimerkiksi vuoden 2009 MM-kilpailuissa Tanskassa Yoshidaa haastatteli matonreunalla kymmenkunta japanilaista median edustajaa.


title: Saori Yoshida

text: Yoshidan Pekingin olympialaisissa käyttämät painitrikoot myytiin joulukuussa 2008 järjestetyssä Internet-huutokaupassa 551 000 jenin (n. 4 700 euron) hintaan. Rahat lahjoitettiin Japanin Punaiselle Ristille. Yoshida on palkittu maansa vuoden urheilijana vuosina 2007 (palkinnon yhteydessä kahden miljoonan jenin rahapalkinto, edellinen palkinnon saanut painija Shōzō Sasahara vuonna 1956) ja 2010 (palkintorahaa kolme miljoonaa jeniä).


title: Saori Yoshida

text: Yoshida asuu Tsun kaupungissa Hisain kaupunginosassa syntymäprefektuurissaan Miessä. Urheilu-uransa ohella Yoshida on työskennellyt vartijana, ja tulevaisuudessa hän on ajatellut kouluttautua sairaanhoitajaksi. Vapaa-aikanaan Yoshida harrastaa karaokea, shoppailua ja golfin pelaamista. Siviilisäädyltään Yoshida oli vuonna 2011 naimaton.Yoshidan lisäksi vain hänen maajoukkuetoverinsa Kaori Ichōn onnistui voittaa olympiakultaa ensimmäisissä kolmissa kisoissa, joissa naispaini oli mukana.Yoshida on 13 mestaruudellaan kaikkien aikojen menestynein naispainija MM-tasolla.


title: Saori Yoshida

text: Yoshida on Yutaka Kanekon kanssa menestynein japanilaispainija Aasian kisoissa.


title: Fregattilinnut

text: Fregattilinnut eli kaapparit ("Fregatidae") ovat lahkoon Suliformes kuuluvia merilintuja. Fregattilintujen heimoon kuuluu yksi suku ja viisi lajia. Ne ovat erittäin nopeita lentäjiä ja tunnettuja tavastaan rosvota ravintoa muilta merilinnuilta. Koiraslinnuilla on huomiota herättävä punainen kurkkupussi, jota ne käyttävät kosiomenoissa.


title: Fregattilinnut

text: Fregattilinnut ovat 89–114 sentin pituisia ja painavat 625–1640 grammaa. Naaraat ovat koiraita suurempia ja painavampia. Siipien kärkiväli on 196–244 senttiä. Siivet ovat pitkät, teräväkärkiset ja kapeat. Painon ja siipien kärkivälin suuruus on suurempi kuin albatrosseilla. Höyhenet ja lentolihakset muodostavat fregattilintujen painosta puolet. Tämä tekee niistä taitavia lentäjiä ja auttaa liitämään ja kaarteleman hyvin pienestäkin tuulenvireestä. Ne ovatkin nopeimpia merilintuja. Jalat ovat 3-4 sentin pituiset ja heikot. Höyhenet ulottuvat lähes varpaisiin. Naaraiden jalat ovat valkoiset tai punaiset, koirailla mustat tai ruskeat. Niillä kävely on vaivalloista ja räpylöistä on jäljellä vain jäänteet, joka yhdessä vedenpitämättömän höyhenpuvun kanssa tekee linnuista vedessä avuttomia. Lentoon lähtöön ne tarvitsevat puun, kallion tai merimerkin, josta ne voivat vapaasti levittää suuret siipensä noustessaan ilmaan. Tasaisella maalla se ei yleensä onnistu. Pää on pieni ja kaula melko lyhyt. Nokka on pitkä ja koukkupäinen. Höyhenpeite on pääasiassa musta, mutta siinä on myös sinisiä ja vihreitä läikkiä. Väritys voi myös olla ruskea. Rinnassa ja vatsassa on joillain lajeilla myös valkoista. Pyrstö on pitkä ja haaroittunut. Fregattilintu voi liikuttaa sen eri haaroja kuin saksia. Korppiluu ja solisluu ovat yhdistyneet rintalastaan, mikä on ainutlaatuista lintujen joukossa. Molemmilla sukupuolilla on hautomalaikku. Koiraalla on leuan alla höyhenetön kurkkupussi, jonka ne voivat puhaltaa täyteen ilmaa. Pussi on tavallisesti oranssi, mutta soidinaikaan sen väri tulee kirkkaammaksi ja punaisemmaksi tehden siitä kauas näkyvän.


title: Fregattilinnut

text: Fregattilinnut elävät trooppisten ja subtrooppisten merten alueella. Siihen kuuluvat Amerikan, Afrikan ja Aasian rannikkovedet sekä eräät Tyynenmeren saaret. Niitä tavataan erityisesti siellä, missä on runsaasti liitokaloja. Joskus niitä harhautuu kauemmas etelään tai pohjoiseen. Niitä onkin tavattu välillä Euroopassakin muun muassa Ranskassa, Englannissa ja Tanskassa. Pesimäalueet sijaitsevat syrjäisillä valtamerisaarilla tai mantereen rannikoiden mangrovemetsissä. Vaikka fregattilintuja voi nähdä jopa tuhannen kilometrin päässä rannikosta, ne pysyttelevät yleensä näköetäisyydellä rannikosta, koska niiden täytyy yöpyä maalla.


title: Fregattilinnut

text: Fregattilinnut ovat paikkauskollisia lintuja ja pysyttelevät enimmäkseen pesimäpiirissään. Ne eivät lähde pitkälle edes pesimäkauden ulkopuolella, kuten monet muut merilinnut. Ne pystyvät kuitenkin kaartelemaan tuntikausia ilmassa kohoavan ilman pyörteissä ja vaihtamaan nopeasti suuntaa käyttämällä pyrstöään peräsimenä. Yöksi ne laskeutuvat puihin ja kallioille. Lämmönsäätelyssä käytetään siipien ojentamista, kurkkupussin liehuttamista ja höyhenten pörhistämistä. Elinikä on ainakin 25–34 vuotta.


title: Fregattilinnut

text: Fregattilintujen tärkeintä ravintoa ovat liitokalat, joita on varsin runsaasti trooppisissa merissä. Fregattilinnut seuraavat delfiini- ja tonnikalaparvia, joita paetakseen liitokalat hyppäävät ilmaan ja ovat tällöin helppoa saalista linnuille. Ne syövät myös meren pinnalla ajelehtivia pikkueläimiä kuten meduusoja, mustekaloja ja merikilpikonnan poikasia. Ne pyydystävät niitä merenpinnalta koskettamalla vain nokallaan veteen. Fregattilinnut voivat myös pyydystää mereen pyrkiviä merikilpikonnien poikasia rantahietikoilta ja napata merilintujen pesistä munia ja poikasia.


title: Fregattilinnut

text: Fregattilinnut tunnetaan tavastaan rosvota ravintoa muilta merilinnuilta. Niiden kohteeksi joutuvat suulat, merimetsot, tropiikkilinnut, lokit ja tiirat. Ne tarkkailevat pesilleen palaavia emolintuja, jotka ovat tulossa ruokkimaan poikasiaan tai merellä saalista saaneita lintuja. Fregattilinnut ajavat kohdettaan takaa ja ahdistelevat sitä niin kauan, että se oksentaa saaliinsa, jonka rosvoajat nappaavat ennen kuin se putoaa veteen. Ne voivat jopa viedä ryöstää ruoan emolinnun nokasta sen ruokkiessa poikasta. Ravinnon varastaminen on kuitenkin vain pesimäaikaan tärkein ravinnonhankintatapa., koska muina aikoina lintujen pesimisyhdyskunnat ovat tyhjillään ja merilinnut levittäytyneet eri puolille valtameriä.


title: Fregattilinnut

text: Fregattilinnut lisääntyvät hitaasti. Pesimäkausi on pidempi kuin minkään niiden sukulaisen. Ne pesivät albatrossien tapaan joka toinen vuosi. Fregattilinnut pesivät yhdyskunnissa ja hakeutuvat pesimään usein muiden merilintujen seuraan. Ne eivät ole yhtä uskollisia pesimäpaikalleen kuin muut merilinnut. Pesä rakennetaan yleensä puihin tai pensaisiin, mutta niiden puutteessa myös paljaalle kalliolle. Rakennusmateriaalina käytetään puiden ja pensaiden oksia, joita ne katkovat kasveista tai ryöstävät muiden lintujen pesistä,Pesän rakennukseen käytetään myös höyheniä ja kalanruotoja. Koiras valitsee pesäpaikan ja merkitsee sen korsilla ja tikuilla. Se asettuu pesän keskelle kurkkupussi täynnä ilmaa. Koiraat eivät ole toisiaan kohtaan aggressiivisia, vaan voivat pitää yhdessä soidinta. Ohilentävät naaraat saavat tästä hyvin voimakkaan ärsykkeen. Kun koiras kosii, se levittää osittain siipensä ja pullistaa kurkkupussiaan. Naaraan lähestyessä koiras alkaa vapista ja ravistella höyheniään ja kalisuttaa nokkaansa pussiaan vasten, jolloin se tuottaa yksilöllistä rummutusääntä. Koiraiden luokse hakeutuvat naaraat tuovat lisää pesäaineksia, joita koiraat vartioivat. Parinmuodostus kestää 2-3 päivää. Soidinpaikalla tapahtuvaan pesänrakennukseen ne käytävät 2-3 viikkoa. Parittelu tapahtuu pesässä. Naaras munii yhden liidunvärisen munan. Jos muna menetetään haudonnan alussa, saattaa naaras munia uuden, mutta se ei ole kovin yleistä. Molemmat vanhemmat osallistuvat haudontaan, joka kestää 7-8 viikkoa. Ne hautovat vuorotellen 10–15 päivän jaksoissa. Kuoriutuessaan poikanen on sokea ja ilman untuvia. Sille kasvaa kuitenkin pian valkoinen untuvapeite. Naapurien hyökkäyksien pelossa toinen vanhemmista pysyy alkuun koko ajan pesän lähellä toisen hankkiessa ruokaa. Poikanen lähtee pesästä 4,5-7 kuukauden iässä ja se saa ruokaa vanhemmiltaan kuukausia tämän jälkeenkin ja 1,5 vuoden ikäinen poikanenkin voi olla ruokittavana. Nuorilla fregattilinnuilla on aina valkoinen pää. Ne saavat vasta kahden vuoden iässä aikuisen höyhenpuvun. Jo ruokintaiässä ne alkavat opetella saalistusta. Nuoret kerääntyvät parviin ja syöksyilevät tikkujen ja lentävien höyhenten kimppuun oppiakseen saalistusta. Opettelusta huolimatta monet nuoret fregattilinnut kuolevat nälkään vanhempien lopettaessa ruokkimisen.


title: Fregattilinnut

text: Fregattilinnut kesyyntyvät melko helposti. Tämän ansiosta Tyynenmeren asukkaat saivat säännöllisellä ruokinnalla linnut niin kesyiksi, että niitä voitiin käyttää viestien kuljettamiseen saarelta toisille. Tämän mahdollisti fregattilintujen kotipaikkauskollisuus. Fregattilintu on mukana Tyynellämerellä sijaitsevan Naurun vaakunassa.


title: Fregattilinnut

text: Viidestä fregattilintulajista kaksi on uhanalaisia. IUCN luokittelee joulusaarenfregattilinnun äärimmäisen uhanalaiseksi ja atlantinfregattilinnun vaarantuneeksi. Fregattilintujen uhkia ovat elinympäristön vahingoittuminen, vierasperäiset pedot ja ihmisten aiheuttama häirintä pesimäalueilla.


Jääkiekon naisten maailmanmestaruuskilpailut 2009 käytiin 4.–12. huhtikuuta Hämeenlinnassa Suomessa. Kultaa voitti Yhdysvallat kaatamalla Kanadan finaalissa. Pronssia vei Suomi voittamalla Ruotsin.


title: Jääkiekon naisten maailmanmestaruuskilpailut 2009

text: Yhdysvallat ja Kanada selviytyivät loppuotteluun, Suomi pronssiotteluun.


text: Ruotsi selviytyi pronssiotteluun.


title: Kurt Wise

text: Kurt Patrick Wise on yhdysvaltalainen kreationisti, paleontologi ja geologi. Hän valmistui Chicagon ja Harvardin yliopistoista. Häntä opetti muiden muassa Stephen Jay Gould. Wise kuuluu nuoren Maan kreationisteihin; hän perustelee Raamatulla näkemystään Maan hyvin nuoresta iästä.


title: Kurt Wise

text: Wise on opettanut Bryan Collegessa ja Etelän baptistien teologisessa seminaarissa.


title: Ising-malli

text: Ising-malli on statistisen mekaniikan matemaattinen malli, jossa kullakin spinillä on kaksi mahdollista arvoa ja spin vuorovaikuttaa ainoastaan vieressään oleviin spineihin. Tavanomaisesti Ising-mallia käytetään yksinkertaistettuna kuvauksena ferromagnetismista. Kaksiulotteinen Ising-malli oli myös historiallisesti merkittävä sillä se tarjosi ensimmäisen eksaktisti ratkeavan esimerkin systeemistä jossa tapahtuu faasimuutos.


title: Ising-malli

text: Ising-mallin keksi alun perin Wilhelm Lenz, mutta malli sai kuitenkin nimensä Lenzin oppilaalta Ernst Isingiltä, joka julkaisi ensimmäisen Ising-mallia koskevan artikkelin vuonna 1925. Tuolloin ratkaistiin vasta yksiulotteinen malli, jossa magneettista faasimuutosta ei ilmeenny. Virheellisesti Ising oletti, ettei faasimuutosta löydy useampiulotteisistakaan malleista, mutta hän oli väärässä, sillä kaksi- ja useampiulotteisissa Ising-malleissa faasimuutos ilmenee.


title: Ising-malli

text: Kaksiulotteisen Ising-mallin ilman ulkoista magneettikenttää ratkaisi norjalainen fyysikko Lars Onsager vuonna 1944.


title: Ising-malli

text: Energia Ising-mallissa välittyy viereikkäisten spinien vuorovaikuttaessa toisiinsa. Energiaa siirtyy myös ulkoisen magneettikentän muuttaessa hilassa spinien suuntaa.


title: Ising-malli

text:
Spinhilassa spinit vaikuttavat vain vieressään oleviin spineihin ja kullakin spinillä voi olla joko arvo formula_1 tai formula_2. Ising-mallissa järjestelmän energia määritellään yhtälöllä
missä siis summataan kaikkien vierekkäisten spinien tulo kerran. Alaindeksit formula_4 ja formula_5 kuvaavat vieretysten olevia spinejä. Jos vierekkäiset spinit ovat kummatkin samoja, niin tulo formula_6 ja jos vierekkäisillä spineillä on eri spinluku, tulo on formula_7. Yhtälössä formula_8 on kytkentävakio. Jos formula_9, niin kyseessä on ferromagneetti, jolloin järjestelmän kaikki spinit ovat samat. Kun formula_10, niin järjestelmä on antiferromagneettinen, jolloin joka toinen spin on 1 ja joka toinen -1. Jos formula_11, niin spinit eivät vuorovaikuta keskenään ja ovat siis täysin satunnaisessa järjestyksessä.


title: Rikkidikloridi

text: Rikkidikloridi (SCl) on myrkyllinen rikin ja kloorin muodostama yhdiste. Se on yksinkertaisin kloorin sulfideista. Rikkidikloridia käytetään orgaanisessa synteesissä ja valmistettaessa muita rikin yhdisteitä. Huoneenlämpötilassa aine on punainen neste.


title: Rikkidikloridi

text: Rikkidikloridia voidaan valmistaa rikistä ja kloorista. Reaktion ensimmäisessä vaiheessa rikki ja kloori reagoivat muodostaen dirikkidikloridia, joka reagoi edelleen kloorikaasun kanssa muodostaen rikkidikloridia. Jälkimmäinen reaktio on huoneenlämpötilassa hidas ja katalyytteinä käytetäänkin ferrikloridia tai jodia. Dirikkidikloridin ja kloorin reaktio on myös tasapainoreaktio. Pieni määrä fosforipentakloridia siirtää tasapainoa rikkidikloridin puolella. Kumpikin aineen valmistuksessa käytetyistä reaktioista ovat eksotermisiä.


title: Rikkidikloridi

text: Rikkidikloridia voidaan käyttää liittämään klooria tyydyttymättömien yhdisteiden kaksoissidoksiin. Ensimmäisen maailmansodan aikana rikkidikloridia käytettiin valmistettaessa sinappikaasun esiastetta 2-kloorietyylisulfenyylikloridia.


title: Rikkidikloridi

text: Rikkidikloridia voidaan käyttää rikkitetrafluoridin valmistamiseen. Rikkidikloridi reagoi natriumfluoridin kanssa asetonitriililiuoksessa.


title: Rikkidikloridi

text: Rikkidikloridi hajoaa hydroksidi-ionien vaikutuksesta, jolloin syntyy kloridi- ja tiosulfaatti-ioneja sekä vettä.


title: Rikkidikloridi

text: Rikkidikloridi on myrkyllistä. Aineen hengittäminen aiheuttaa hengitysvaikeuksia ja kurkkukipua. Nieleminen saa aikaan huonoa oloa ja voi johtaa myös pyörtymiseen. Aine aiheuttaa vakavia syövytysvammoja joutuessaan kosketuksiin ihon tai silmien kanssa. Rikkidikloridi on myös haitallista ympäristölle ja erityisesti vesieliöille.


title: Tiffany (kissarotu)

text:
Tiffany eli chantilly ja tiffanie ovat kaksi läheisesti toisiaan muistuttavaa puolipitkäkarvaista kissarotua, jotka on kehitetty toisistaan erillään. Kumpikaan ei ole toistaiseksi kansainvälisesti tunnustettu rotu.
Tiffany syntyi Yhdysvalloissa vuonna 1967, kun kaksi sukutaustaltaan tuntematonta suklaata puolipitkäkarvaa tuottivat vanhempiaan muistuttavan pentueen. Rodun jalostuksessa ei tiffaniesta poiketen ole käytetty lainkaan burmaristeytystä.


title: Tiffany (kissarotu)

text: Rodun pää muistuttaa burmaa. Se on yläosastaan pyöristynyt, ja korvalehdet ovat etäällä toisistaan. Silmät ovat kultaiset tai keltaiset. Turkki on hieno ja silkkinen, ja siinä on selkeä töyhtökaulus. Hännän karvoitus on muuta turkkia pidempää. Alkuperäisellä tiffanylla oli mustan burman ruskea väri, tosin sävyltään vaaleampaa.


title: Tiffany (kissarotu)

text: Vuonna 1981 Isossa-Britanniassa vahingossa tapahtunut burman ja chinchillan pariutuminen tuotti vastaavanlaisen kissan. Sille annettiin sama, mutta eri tavalla kirjoitettu nimi, koska tiffany oli jo Governing Council of Cat Fancyn rekisterissä kasvattajanimenä. Tiffanien jalostamisessa on käytetty etenkin alkuaikoina paljon burmillaa, ja myöhemmin rotuun on risteytetty myös burmaa. Tiffanie esihyväksyttiin Isossa-Britanniassa vuonna 1990.


title: Tiffany (kissarotu)

text: Tiffanie on keskikokoinen kissa ja muistuttaa tiffanya hyvin paljon. Naaraat ovat uroksia hieman pienempiä ja hyvin siroja. Päälaki on kupera, posket perhosenmuotoiset, ja suuret korvat etäällä toisistaan.


title: Flanderin ympäriajo 2002

text: Flanderin ympäriajo 2002 oli järjestyksessään 86. maantiepyöräilyn Flanderin ympäriajo. Se järjestettiin 264 kilometrin reitillä Brüggestä Meerbekeen 7. huhtikuuta 2002. Andrea Tafi voitti kilpailun 21 sekunnin erolla neljän ajajan ryhmään, josta Johan Museeuw sijoittui toiseksi ja Peter Van Petegem kolmanneksi.


title: Flanderin ympäriajo 2001

text: Flanderin ympäriajo 2001 oli järjestyksessään 85. maantiepyöräilyn Flanderin ympäriajo. Se järjestettiin 269 kilometrin reitillä Brüggestä Meerbekeen 8. huhtikuuta 2001. Kilpailun voitti italialainen Gianluca Bortolami ennen Alankomaiden Erik Dekkeriä ja Italian Denis Zanettea. Kahdeksan ensimmäistä pyöräilijää sai saman ajan.


title: Flanderin ympäriajo 2000

text: Flanderin ympäriajo 2000 oli järjestyksessään 84. maantiepyöräilyn Flanderin ympäriajo. Se järjestettiin 270 kilometrin reitillä Brüggestä Meerbekeen 2. huhtikuuta 2000. Andrei Tchmil voitti kilpailun neljän sekunnin erolla Dario Pieriin ja Romāns Vainšteinsiin.


title: Matemaatikon apologia

text: Matemaatikon apologia () on englantilaisen matemaatikon G. H. Hardyn vuonna 1940 kirjoittama, matematiikan estetiikkaa käsittelevä essee. Teoksessa on myös henkilökohtaista sisältöä, ja se selostaa, millaista työtä matemaatikko tekee.


title: Matemaatikon apologia

text: Kirjan nimessä Hardy käyttää sanaa "apologia" oikeutuksen ja puolustuksen merkityksessä (kuten Platonin "Sokrateen puolustuspuhe"). Hardy tunsi tarvetta puolustaa juuri tuona aikana elämäänsä matemaatikkona kahdesta syystä.


title: Matemaatikon apologia

text: Ensinnäkin Hardy tunsi 62-vuotiaana vanhuuden lähenevän, kun hän oli saanut siitä esimakua selvittyään sydänkohtauksesta vuonna 1939, ja hän koki matemaattisen luovuutensa ja taitojensa vähenevän. Keskittyessään kirjoittamaan "Apologiaa" Hardy tavallaan myönsi, että hänen aikansa luovana matemaatikkona oli ohi. Esipuheessaan vuoden 1967 painokseen C. P. Snow sanoo "Apologian" ”valittavan kiihkeästi luovien voimien katoamista ja lopullista häviämistä”.


title: Matemaatikon apologia

text: Hardy kirjoittaa: ”Esittely, kritiikki ja arviointi ovat toisen luokan ajattelijoiden työtä. – – Ammattimatemaatikko tuntee haikeutta, kun hän huomaa kirjoittavansa matematiikasta. Matematiikan tehtävä on saada jotakin aikaan, todistaa uusia teoreemoja, lisätä matematiikkaa, eikä puhua siitä, mitä muut matemaatikot ovat tehneet.”


title: Matemaatikon apologia

text: Hardy ei uskonut, että hän voisi enää osallistua uusien matemaattisten ideoiden kehittämiseen: ”Kirjoitan matematiikasta, koska muiden kuusikymmentä vuotta täyttäneiden matemaatikoiden tapaan minulla ei ole enää mielen tuoreutta, energiaa ja kärsivällisyyttä hoitaa työtäni tehokkaasti”. Näin ollen hän uskoi, että hän pystyisi hyödyttämään matematiikkaa vain kirjoittamalla siitä kirjan, jossa hän kuvaisi henkilökohtaisia käsityksiään.


title: Matemaatikon apologia

text: Toinen syy oli se, että toisen maailmansodan alussa pasifistinen Hardy halusi oikeuttaa ajatuksensa, että matematiikkaa tulisi kehittää matematiikan itsensä takia, ei sen tuomien sotilaallisten sovellusten takia. Matematiikkaa tulisi kehittää sen puhtauden, sisäisen täydellisyyden ja peruskäsitteiden selkeyden takia. Hardy halusi kirjoittaa kirjan, jossa hän selittäisi matemaattisen filosofiansa seuraavalle matemaatikoiden sukupolvelle. Hänen tavoitteenaan oli kirja, joka puolustaisi matematiikkaa sen sisäsyntyisen tärkeyden perusteella ja inspiroisi tulevien sukupolvien puhtaita matemaatikkoja. Hardy tavoitti tätä selittämällä tarkoin pelkän ”puhtaan matematiikan” ansiota, eikä hän turvautunut sovelletun matematiikan ansioihin oikeuttaakseen matematiikan kokonaistärkeyttä. Koska Hardy oli ateisti, hän oikeuttaa matematiikkaa kanssaihmisilleen, ei jumalalle.


title: Matemaatikon apologia

text: Hardyn usko puhtaaseen matematiikkaan tiivistyy seuraavaan lainaukseen:


title: Matemaatikon apologia

text: Yksi kirjan pääteemoista on matematiikan kauneus, jonka Hardy rinnastaa maalaustaiteeseen ja runouteen. Hardylle kaikkein kauneinta matematiikkaa oli se, jolla ei ollut mitään sovellutusta ulkopuolisessa maailmassa. Tällä hän viittasi puhtaaseen matematiikkaan ja erityisesti omaan erityisalueeseensa lukuteoriaan. Hardy oikeuttaa puhtaan matematiikan kehittämistä juuri sen ”hyödyttömyydellä”, koska näin sitä ei voi väärinkäyttää vahingon aiheuttamiseksi. Toisaalta Hardy vähättelee sovellettua matematiikkaa kuvaamalla sitä ”rumaksi”, ”triviaaliksi” ja ”tylsäksi”.


title: Matemaatikon apologia

text: Nämä sovelletun matematiikan kuvaukset tarkoittavat, että niiden sovellettuus ei tee alasta ”rumaa”, ”triviaalia” ja ”tylsää”, vaan se että useimmiten juuri "rumat", "triviaalit" ja "tylsät" matematiikan alat saavat käytännön sovelluksia. Hardy kuvailee matematiikan eri aloja näillä sanoilla riippuen siitä, miten alkuperäisiä, syviä ja kauniita niiden peruskäsitteet ovat Hardyn määritelmien mukaan. Hardy painottaa tätä kommentoidessaan Carl Friedrich Gaussin nimiin pantua lausahdusta: ”Jos matematiikka on tieteiden kuningatar, lukuteoria on matematiikan kuningatar.” Joidenkuiden mielestä syynä tähän on lukuteorian äärimmäinen hyödyttömyys sovellutusten kannalta, mikä sai Gaussin kuvaamaan lukuteoriaan edellä mainitulla tavalla. Hardy kuitenkin huomauttaa, että tämä ei ole oikea syy. Vaikka lukuteorian käytännön sovellutus löytyisi, kukaan ei siitä syystä pyrkisi syöksemään ”matematiikan kuningatarta” valtaistuimelta. Hardyn mukaan Gauss tarkoitti, että lukuteorian peruskäsitteet ovat muiden matematiikan haarojen peruskäsitteitä syvemmät ja elegantimmat. Matemaattisen käsitteen sovellettavuus ei siis ollut syynä siihen, että Hardy piti sovellettua matematiikkaa puhdasta matematiikkaa alhaisempana. Syynä oli sovelletun matematiikan yksinkertaisuus ja suorasanaisuus, minkä takia Hardy kuvasi kyseistä matematiikan haaraa edellä mainitulla tavalla. Hardyn mukaan esimerkiksi Rollen lausetta, vaikka se onkin differentiaalilaskennalle jossain määrin tärkeä, ei voi verrata Leonhard Eulerin, Évariste Galois'n ja muiden puhtaiden matemaatikkojen tuottaman matematiikan hienouteen ja paremmuuteen.


title: Matemaatikon apologia

text: Toinen toistuva teema on matematiikan vertaaminen ”nuoren miehen peliin”. Kaikkien, joilla on matemaattisia kykyjä, tulisi kehittää ja käyttää taitojaan ollessaan nuoria, ennen kuin heidän kykynsä luoda uutta matematiikka alkaa hiipua keski-iässä. Tämä näkemys kuvastaa Hardyn kasvavaa masennusta heikkenevien matemaattisten voimien takia. Hardylle oikea matematiikka oli itsessään luovaa, ei niinkään selittävää toimintaa.


title: Matemaatikon apologia

text: Cambridgen ja Oxfordin akateeminen kulttuuri ensimmäisen ja toisen maailmansodan välillä vaikuttivat suuresti Hardyn mielipiteisiin.


title: Matemaatikon apologia

text: Jotkin hänen esimerkeistään vaikuttavat jälkikäteen ajateltuna epäonnekkailta. Hardy kirjoitti: ”Toistaiseksi ei ole keksitty lukuteorian tai suhteellisuusteorian sotaisia sovelluksia, ja vaikuttaa äärimmäisen epätodennäköiseltä, että niin tapahtuu moniin vuosiin” (s. 141). Kirjan julkaisun jälkeen suhteellisuusteorian sovellus oli osa ydinaseiden kehittämistä, ja lukuteoria oli huomattava osa julkisen avaimen kryptografiaa. Kuitenkin Hardyn merkittävimmät esimerkit eleganteista ja hyödyttömistä matemaattisista löydöistä (alkulukujen äärettömän määrän todistus sekä luvun kaksi neliöjuuren irrationaalisuuden todistus) ovat edelleen toimivia.


title: Naisten 10 metrin ilmapistooli ammunnan maailmancupin finaalissa 2008

text: Naisten 10 m ilmapistooli ammuttiin maailmancupin finaalissa Bangkokissa Thaimaassa 5. marraskuuta 2008. Kilpailun voitti Kiinan Ren Jie tuloksella 488,9 (389+99,9).


text: Ennen kilpailun alkua voimassa olleet maailmanennätykset.


title: John Baumgardner

text: John Baumgardner on yhdysvaltalainen kreationisti. Hän on saanut filosofian tohtorin arvon Kalifornian yliopistosta Los Angelesissa geofysiikassa ja avaruusfysiikassa. Hän opiskeli myös sähköinsinööritaitoa. Hän kääntyi kristinuskoon aikuisiällään.


title: John Baumgardner

text: Baumgardner loi Los Alamosissa työskennellessään tieteellisestä tutkimusta varten Terra-ohjelman. Hän on kuitenkin pyrkinyt sen avulla myös todistamaan Vanhan testamentin tulvakertomuksen paikkansapitävyyden. John Baumgardner tutki myös paikalla Durupinarin löytöä, ei usko sitä Nooan arkiksi ja pitää arkkiteoriaan uskovan Ronald Wyattin löydöksiä väärennoksinä.


title: Paul Dana

text: Paul Dana (15. huhtikuuta 1975 Saint Louis, Missouri – 26. maaliskuuta 2006 Florida, Miami) oli yhdysvaltalainen kilpa-autoilija, joka ajoi muun muassa IndyCar-sarjassa.


title: Paul Dana

text: Dana menehtyi kolaroituaan Ed Carpenterin kanssa IRL IndyCar -kauden 2006 avauskilpailun sunnuntain harjoituksissa Homesteadin ovaaliradalla Miamissa. Carpenter selvisi hengissä, mutta Dana menehtyi vammoihinsa sairaalassa.


title: Teodor Maunu

text: Teodor Henrik Maunu () oli suomalainen jääkärikapteeni. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan tykinjohtajana jääkäritykistössä. Vielä talvi- ja jatkosotaan hän osallistui rannikkotykistössä.


title: Teodor Maunu

text: Maunun vanhemmat olivat hevosmies Kaarlo Maunu ja Johanna Drufva. Hänet vihittiin avioliittoon vuonna 1923 Olga Kaasalaisen kanssa, josta hän erosi vuonna 1930 ja avioitui toisen kerran vuonna 1933 Lempi Maria Lappalaisen kanssa. Maunu kävi kansakoulun ja Viipurin reaalilyseossa jääkärialiupseereille järjestetyn keskikoulukurssin vuosina 1925 - 1926 ja reserviupseerikoulussa 31. toukokuuta - 21. lokakuuta 1926 välisenä aikana. Rannikkotykistörykmentti 3:n sotilaspedagogisen kurssin hän kävi vuonna 1925 ja miinakurssin vuonna 1932.


title: Teodor Maunu

text: Maunu työskenteli maalarina ennen liittymistään vapaaehtoisena Saksassa sotilaskoulutusta antavan jääkäripataljoona 27:n 1. konekiväärikomppaniaan 14. helmikuuta 1916, josta hänet siirrettiin 17. maaliskuuta 1916 pataljoonan täydennysjoukkoon ja edelleen pioneerikomppaniaan 30. heinäkuuta 1916. Pataljoonan haupitsipatteriin hänet siirrettiin 13. joulukuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Teodor Maunu

text: Maunu astui Suomen armeijan palvelukseen aliupseeriksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan tykinjohtajaksi Jääkäritykistön 3. patteriin. Hän otti osaa sisällissodan taisteluihin Kurussa, Muroleessa, Viljakkalassa ja Ylöjärvellä Tampereella. Tampereen valtauksen jälkeen hänet siirrettiin tykistön uudelleen järjestelyn myötä juuri muodostetun Jääkäritykistöprikaatin 3. jääkäripatteriston 6. patteriin ja otti sen mukana osaa Viipurin valloitukseen.


title: Teodor Maunu

text: Maunu palveli sisällissodan jälkeen jaosjohtajana Suomen tykistökoulussa, josta hänet siirrettiin 17. elokuuta 1918 Vuoristotykistöpatteristoon, josta hän lopulta erosi 16. helmikuuta 1919, jotta voisi liittyä Viron vapaussotaan. Virossa hänet sijoitettiin Pohjan Poikain rykmenttiin ja 24. helmikuuta 1919 alkaen patteriupseeriksi 2. patteriin. Myöhemmin hän toimi 1. ja 3. patterin päällikkönä. Hän osallistui Viron vapaussodassa taisteluihin Petserin rintamalla. Hän erosi Viron armeijasta 15. kesäkuuta 1919. Suomen palattuaan hän ei malttanut pysyä poissa sodista vaan liittyi 13. heinäkuuta 1919 Karjalan (Aunuksen) retkikuntaan. Sotaretkellä hän toimi vuoristotykkipatterin päällikkönä Suojun ja Rajakonnun rintamalla 10. maaliskuuta 1920 saakka.


title: Teodor Maunu

text: Sotaretkiltä palattuaan Maunu astui armeijan palvelukseen kapitulanttivääpeliksi ylennettynä 1. elokuuta 1920. Hänet sijoitettiin Rannikkotykistörykmentti 3:n I patteriston esikuntaan, josta hänet siirrettiin 1. tammikuuta 1921 alkaen I patteriston 2. patteriin, josta hänet siirrettiin edelleen 1. huhtikuuta 1921 alkaen 3. patteriin ja 27. lokakuuta 1926 alkaen 80. patteriin ja 25. kesäkuuta 1927 alkaen 81. patteriin. Hän toimi edellä mainituissa pattereissa patterinvääpelinä. Hän toimi patterinpäällikkönä 83. patterissa 1. huhtikuuta 1921 - 24. huhtikuuta 1922 ja 8. helmikuuta 1923 - 2. maaliskuuta 1925 välisinä aikoina ja vuoden 1927 alkuvuonna 80. patterin päällikkönä. Hänet määrättiin 16. lokakuuta 1928 alkaen 81. patterin vääpeliksi, josta hänet siirrettiin 11. huhtikuuta 1932 alkaen 83. patterin ja 1. lokakuuta 1933 linnakkeen vääpeliksi.


title: Teodor Maunu

text: Maunu osallistui talvisotaan Kaarnajoen linnakkeen (RT 3) päällikkönä vuosina ja osallistui taisteluihin Taipaleella. Välirauhan aikana hän toimi Linnoitus Patteristo 4:n koulutuskeskus I:n virkaatekevänä päällikkönä ja koulutusupseerina.


title: Teodor Maunu

text: Maunu osallistui jatkosotaan Savonlinnan ryhmän Moinsalmen lohkon tykistökomentajana, kunnes hänet siirrettiin myöhemmin vuonna 1941 Kenttätykistörykmentti 15:n IV Patteriston patterinpäälliköksi. Kenttätykistörykmentti 15:stä hänet siirrettiin Rahman linnakkeen päälliköksi. Myöhemmin hänet nimitettiin Valamon Ryhmän tykistökomentajaksi. Äänisen Rannikkoprikaatin Soutjärven lohkon komentajaksi hänet nimitettiin vielä vuonna 1941, missä tehtävässä hän oli vuoteen 1942 saakka, jolloin hänet siirrettiin Linnoitus Patteristo 4:n koulutus ja liikekannallepanoupseeriksi. Myöhemmin vuonna 1942 hänet siirrettiin Rannikkotykistörykmentti 4:n 1. Linnakkeen päälliköksi ja toimi myöhemmin myös rykmentissä pataljoonankomentajana useammassa pataljoonassa. Vuonna 1943 hänet nimitettiin 4. Moottoroidun Raskaan patterin päälliköksi ja vielä samana vuonna hänet nimitettiin Erillisen Moottoroidun Raskaan Patteriston komentajaksi. Vuonna 1944 Maunu siirrettiin IV Armeijakuntaan ja edelleen 1. Rannikkodivisioonaan. Vielä ennen jatkosodan päättymistä hänet siirrettiin Maastosuunnittelu-upseeriksi Rannikkotykistörykmentti 33:een.


title: Teodor Maunu

text: Maunu toimi sotien jälkeen Suomenlinnan Rannikkolinnakkeistossa vuoteen 1945 saakka, jolloin hänet siirrettiin Merikomppanian päälliköksi Helsingin Tukikohtaan. Maunu siirrettiin seuraavaksi Merivoimien Varikko 2:n päällikön apulaiseksi, missä tehtävässä hän toimi vuoteen 1948 saakka. Vuonna 1948 hänet siirrettiin Turun Rannikkotykistörykmentin esikuntalinnakkeen komppanianpäälliköksi. Seuraavaksi Maunu toimi ryhmäpäällikkönä sodassa laskettujen merimiinoja raivanneen IV Raivaajajaostossa vuonna 1949, jonka jälkeen hän toimi Turun Rannikkotykistön 1. pataljoonan aseupseerina vuoteen 1952 saakka. Maunu erosi vakinaisesta palveluksesta vuonna 1952.


title: Teodor Maunu

text: Maunu toimi Tyrvää-Vammalan Kansallisseuran sihteerinä ja rahastonhoitajana 1958 - 1969. Hän toimi myös Vammalan Työnantajayhdistyksen asiamiehenä vuosina 1957 – 1969 sekä Vammalan Kunnalliskerhon sihteerinä ja rahastonhoitajana vuosina 1956 - 1959. Hänet haudattiin Vammalaan.


title: Sergei Konkov

text: Sergei Aleksandrovitš Konkov (, s. 30. toukokuuta 1982 Moskova, Venäjän SFNT, Neuvostoliitto) on venäläinen jääkiekkoilija.


title: Sergei Konkov

text: Konkovin ura aikuisten sarjoissa alkoi vuonna 1999 TsSKA Moskovassa Venäjän toiseksi korkeimmalla sarjatasolla Vysšaja Ligassa. Konkov pelasi kaikkiaan neljällä eri kaudella TsSKAssa, mutta kuitenkin vain neljä ottelua Venäjän Superliigassa kaudella 2002–2003. Hän siirtyikin kesken alkukauden Molot-Prikamje Permiin, missä hän pelasi kaikkiaan 15 pääsarjaottelua. Seuraavat 4 täyttä kautta hän kiekkoili Neftehimik Nižnekamskissa. Vuodesta 2007 tammikuuhun 2010 Konkov pelasi Lokomotiv Jaroslavlissa, missä hän oli voittamassa Venäjän superliigan hopeaa. Tammikuussa 2010 hän siirtyi Neftehimik Nižnekamskiin, jossa hän pelasi myös seuraavan kauden. Kaudeksi 2011–2012 Konkov siirtyi OHK Dinamo Moskovaan.


title: Alberich

text: Alberich oli merovingiajan germaanikansojen taruissa velho ja kääpiöiden kuningas. Hän esiintyy taruissa myös nimillä Oberon tai Alberon. Alberichilla oli kyky muuttua näkymättömäksi. Hänen nimensä tarkoittaa ”haltijoiden kuningas” tai ”maahisten kuningas” ("elbe rex").


title: Alberich

text: Ranskalaisessa keskiaikaisessa runoelmassa "Huon de Bordeaux" hahmo on nimeltään Oberon, metsässä asuva kääpiökuningas, joka auttaa taikavoimillaan sankaria mahdottomalta näyttävässä tehtävässä. Shakespeare sai runoelman englanninnoksesta vaikutteita ja lainasi hahmon nimen ja haltija-aiheen Kesäyön unelma -näytelmäänsä. Nibelungein laulussa Alberich on Nibelungein aarretta vartioiva kääpiö, jonka Siegfried voittaa. Siegfried pakottaa Alberichin luovuttamaan näkymättömyysviittansa. Richard Wagnerin Nibelungin sormus -oopperasarjassa Alberich on nibelungien johtaja ja Reininkulta-aarteen vartija. Alberich on oopperasarjassa synkempi hahmo kuin vanhoissa taruissa.


title: Curtain Call: The Hits

text: Curtain Call: The Hits on rap-artisti Eminemin kokoelma-albumi, joka julkaistiin 6. joulukuuta 2005. Albumi sisältää kolme uutta kappaletta: "Fack", "When I'm Gone" sekä "Shake That". Levyn jälkeen Eminem vetäytyi julkisuudesta muutamaksi vuodeksi.


title: Paras juontaja tosi-tv-ohjelmassa tai tosi-tv-pohjaisessa kilpailuohjelmassa (Primetime Emmy)

text: Paras juontaja tosi-tv-ohjelmassa tai tosi-tv-pohjaisessa kilpailuohjelmassa on yksi Primetime Emmy -palkinnon palkintokategorioista. Palkinto jaettiin ensimmäisen kerran vuonna 2008, jolloin palkinnon voitti Selviytyjät-ohjelman juontaja Jeff Probst.


title: Soluteoria

text: Biologiassa, soluteoria on solujen ominaisuuksia kuvaava tieteellinen teoria. Nämä solut ovat kaikkien elävien organismien rakenteellisia ja toiminnallisia perusyksiköitä. Soluteoria sai alkunsa vuosina 1838 ja 1839, kun Matthias Schleiden ja Theodor Schwann ehdottivat, että kaikki organismit rakentuvat soluista.


title: Soluteoria

text: Schleiden tutki kasveja mikroskoopilla ja julisti vuonna 1838, että kasvit kasvoivat, kun ne tuottivat uusia soluja. Uusien solujen hän arveli syntyvän vanhojen solujen ytimissä. Seuraavana vuonna Schwann laajensi teorian koskemaan myös eläimiä ja totesi, että kaikki elävä muodostuu soluista.


title: Aura Basket

text: Aura Basket oli turkulainen koripalloseura, joka oli olemassa ainoastaan kolmen kauden ajan. Joukkue oli Turun NMKY:n ja Ura Basketin yhteinen edustusjoukkue SM-sarjassa, mutta seura rekisteröitiin Turkuun.


title: Aura Basket

text: Aura Basket aloitti pelaamisen toiseksi korkeimmalta sarjatasolta, josta se nousi yhden kauden jälkeen Korisliigaan. Seuran sijoittui ensimmäisellä pääsarjakaudellaan runkosarjan kolmanneksi, mutta putosi pudotuspelien ensimmäisellä kierroksella. Toisella pääsarjakaudellaan Aura Basket voitti ainoastaan kolme ottelua ja kauden jälkeen seuran toiminta ajettiin alas.


title: Aura Basket

text: Turussa oli pelattu koripalloa edellisen kerran pääsarjatasolla kaudella 1999–2000, jolloin Piiloset pelasi sarjassa. Kyseisen kauden jälkeen seura suljettiin ulos sarjasta talousvaikeuksien takia.


title: Aura Basket

text: Aura Basket perustettiin vuonna 2003, jolloin Turun NMKY:n ja Kaarinan Uran edustusjoukkueet yhdistettiin. Seurat katsoivat, että he tarvitsisivat yhteisen edustusjoukkueen, jolla pystyisi pelaamaan pääsarjatasolla. Uusi seura rekisteröitiin Turkuun, joten joukkueen kotiareenakin päätettiin pitää Turussa. Molemmat seurat pelasivat jo I-divisioonassa, mutta vaikka seuroille oli käytössä kaksi paikkaa I-divisioonassa, päätettiin ainoastaan anoa yksi paikka ja antaa kaksi sarjapaikkaa vapaaksi. Aura Basketin kotihallina toimi divarikauden ajan Samppalinnan palloiluhalli, jota remontoitiin kauden alussa. Tämä asetti omat vaikeudet uudelle joukkueelle, sillä se joutui harjoittelemaan vielä syyskuun alussa jämävuoroilla kaksi kertaa viikossa. Joka tapauksessa seuran tavoitteeksi asetettiin heti nousu SM-sarjaan.


title: Aura Basket

text: Aura Basket aloitti kauden 81–110 -voitolla Touhun Pojista. Joukkueen paras pistemies oli Niilo Lehtilä, joka teki 22 pistettä. Kauden alku oli joukkueelta muutoin kuitenkin vaihteleva, sillä kotiottelut sujuivat joukkueelta hyvin, mutta vieraspeleissä joukkue kärsi tappioita. Joulutauolle mentäessä Aura Basket oli hävinnyt kolme ottelua, joka oli joukkueen valmentajan, Pieti Poikolan, mukaan yksi tai kaksi tappiota enemmän kuin alun perin oli odotettu.


title: Aura Basket

text: Kevätkauden Aura Basket aloitti 40:n pisteen voitolla Touhun Pojista. Loppukauden ainoan tappion seura kärsi ottelussa Forssan Koripoikia vastaan hävittyään ottelun lukemin 101–98. Tämän jälkeen Aura Basket voitti kymmenen ottelua perättäin. Viimeiselle pelikierrokselle mentäessä Aura Basket oli tasapisteissä Helsingin NMKY:n kanssa, mutta Aura Basket oli voittanut joukkueiden molemmat kohtaamiset. Viimeisessä pelissä Aura Basket voitti Pantterit luvuin 99–83 ja varmisti nousunsa pääsarjaan.


title: Aura Basket

text: Kaudeksi 2004–2005 joukkueen valmentajana Poikola teki jatkosopimuksen seuran kanssa, jonka lisäksi Aura Basketin apuvalmentajaksi siirtyi Ray Ailus. Joukkueeseen yritettiin saada myös turkulaista Ville Kaunistoa, joka siirtyi lopulta pelaamaan ulkomaille. Poikola nosti joukkueeseen paljon nuoria pelaajia, joilla ei ollut kokemusta pääsarjatasolta. Joukkueen johtajan roolia Poikola suunnitteli rakennettavaksi Juha Stenin ylle. Aura Basket hankki joukkueeseen kaksi yhdysvaltalaispelaajaa: Boakai Lalugban ja Luke Lloydin. Joukkueen kapteeni Juho Terho siirtyi sen sijaan Korihaihin. Syyskuussa 2004 Poikolan sopimus purettiin ja joukkueen päävalmentajaksi nousi Ailus. Syitä sopimuksen purkamiseen olivat Poikolan näkemyserot valmennuksessa ja pelinjohdossa seuran hallituksen kanssa. Uutinen tuli yllätyksenä sekä Poikolalle että joukkueen pelaajille, sillä Aura Basket oli voittanut edellisen pelin Salon Vilpasta vastaan. Kun Ailuksesta tuli joukkueen päävalmentaja, päätettiin seuraan olla hankkimatta apuvalmentajaa.


title: Aura Basket

text: Ennen kauden alkua Aura Basket pelasi Suomen cupissa Lappeenrannan NMKY:tä vastaan. Lappeenranta voitti otteluparin lukemin 97–85 ja pääsi välieriin. Runkosarjan Aura Basket aloitti sen sijaan heti 76–72-voitolla Espoon Hongasta. Joukkueen ensimmäinen tappio tuli kolmannessa ottelussa Porvoon Tarmoa vastaan. Kotiottelu päättyi lopulta Auran 61–80-tappioon. Marraskuussa joukkue koki menetyksen, kun Jan-Axel Alanko loukkaantui harjoituksissa ja joutui olemaan sivussa kuusi viikkoa. Syyskauden viimeisen pelin Aura pelasi Vilpasta vastaan voittaen ottelun yli kolmellakymmenellä pisteellä.


title: Aura Basket

text:
Joulutauolta palattua Aura otti 92–85-voiton Joensuun Katajasta. Tämän jälkeen joukkue voitti seuraavasta kuudesta ottelusta viisi. Tammikuun jälkeen Koripalloliito valitsi joukkueen takamiehen Juha Stenin kuukauden koripalloilijaksi. Tämän jälkeen joukkueen voittoputki katkesi ja Aura hävisi kolme ottelua perättäin. Loppukaudesta esitykset paranivat ja seura taisteli pudotuspelien kotiedusta. Ennen viimeistä peliä Lappeenrantaa vastaan Aura Basket oli varmistanut pääsynsä pudotuspeleihin ja se pelasi sijoista 3–5. Joukkueen voitettua viimeisen ottelun se sijoittui runkosarjan kolmanneksi ja sai vastaansa kuudenneksi sijoittuneen Porvoon Tarmon.
Aura Basket joutui pelaamaan ensimmäisen pudotuspeliottelunsa Raisiossa Kerttulan liikuntahallissa, koska kaupunki ei pystynyt tarjoamaan peliareenaa. Joukkueen pelaajistosta puuttui Juha Sten, joten takamiehen rooli annettiin Petri Kalliolle. Hän ei kuitenkaan onnistunut ensimmäisessä ottelussa täyttämään Stenin jättämää aukkoa ja hänelle tuli yhdeksän pallonmenetystä. Ottelu päättyikin lopulta Auran 67–75-tappioon. Toisen puolivälieräottelun Aura hävisi luvuin 97–90, vaikka olikin vielä alussa hyvin mukana. Lopussa Tarmon takamiehet Petri Virtasen johdolla veivät otteluvoiton. Viimeinen ja ratkaiseva ottelu oli pisteiden osalta ottelusarjan tiukin ottelu. Auran Luke Lloyd otti ottelussa 31 levypalloa, joka on SM-sarjan pudotuspelien ottelukohtainen ennätys. Tämäkään ei auttanut Aura Basketia, sillä joukkue hävisi ottelun kolmella pisteellä ja kausi oli joukkueen osalta ohi.


title: Aura Basket

text: Kesän 2005 aikana joukkueen pelaajistossa tapahtui paljon muutoksia. Kesän aikana joukkueella ei ollut kunnon valmentajaa, joten Teemu Rannikko piti joukkueelle parin viikon ajan harjoituksia. Auran molemmat takamiehet Sten ja Kallio lähtivät muihin seuroihin ja joukkueen uudeksi valmentajaksi siirtyi lopulta Juha Ruohonen. Ulkomaalaisvahvistuksiksi hankittiin Danny Gathings ja Zach Williams.


title: Aura Basket

text: Aura Basket aloitti kauden Suomen cupin ottelulla Torpan Poikia vastaan. Aura oli vielä puoliajalla kolmen pisteen päässä, mutta hävisi pelin lopulta luvuin 87–101. Korisliiga-kauden avaus tapahtui Korihaita vastaan lokakuussa. Aura Basket hävisi ottelun lopulta luvuin 81–91, vaikka joukkue olikin ollut vielä kolmannella jaksolla tasoissa. Ensimmäisen voiton Aura sai vasta lokakuun lopulla viiden tappiollisen ottelun jälkeen. Joukkue voitti jatkoajalla Vantaan Pussihukat luvuin 103–101 Jan-Axel Alangon heitettyä ratkaisevan korin. Pian tämän jälkeen joukkueen amerikkalaispelaaja Zach Williamsille annettiin potkut ja tilalle palkattiin Kareem Johnson.


title: Aura Basket

text: Toisen voiton Aura onnistui saamaan marraskuussa. Tällöin joukkue voitti vieraskentällä Korihain lukemin 83–88. Kauden viimeisen voiton Aura saavutti Pussihukkia vastaan, tällä kertaa lukemin 74–80. Tästä ottelusta alkoi loppukauden kestävä tappioputki. Helmikuun lopulla seura hävisi 22. peräkkäisen ottelun, jolla se sivusi edellistä tappioennätystä, joka oli Turun Toverien nimissä. Sitä ennen seura oli joutunut irtisanomaan seuran ulkomaalaispelaajat, koska joukkueen rahatilanne oli pahentunut lukuisten tappioiden seurauksena. Ennen kauden loppua Aura Basket ilmoitti, ettei se osallistu SM-karsintasarjaan, mutta seura päätti silti pelata loppukauden pelit loppuun. Viimeisessä pelissä joukkue hävisi Kouvoille lukemin 113–54 ja päätti kauden ennätyspitkään 27 ottelun tappioputkeen. Tämän jälkeen seuran toiminta ajettiin alas. Kauden jälkeen Danny Gathings palkittiin sarjan korikuninkaana 23,3 pisteen keskiarvolla.


title: Aura Basket

text: Aura Basket pelasi divisioonakautensa Samppalinnan palloiluhallissa, joka oli melko pieni ja lattiamateriaali oli pelaamiseen huono. Kun joukkue nousi SM-sarjaan Koripalloliitto vaati, että ottelut pelataan puuparketilla. Ainoaksi vaihtoehdoksi joukkueelle tulikin pelata ottelut Caribia-hallissa. Huonoja puolia ratkaisussa oli se, että seura ei pystynyt tarjoamaan oheismyyntiä, joista se olisi itse saanut lisätuloja. Myöskään harjoitusvuorot eivät olleet joukkueen kannalta parhaat mahdolliset. Seuran johdossa kuitenkin uskottiin, että kunnallisvaalien jälkeen neuvottelut uuden hallin rakentamisesta alkaisivat.


title: Aura Basket

text: Maaliskuussa 2005 seuran kärsivällisyys alkoi kuitenkin loppua, kun uuden palloiluhallin suunnittelumääräraha poistettiin budjetista. Myös käsipalloseura HC Dennis oli kyllästynyt toimintaan ja seurat uhkasivatkin lähteä kaupungista. Viimeisen kauden alussa Aura Basketilla oli vaikeuksia saada Caribia-hallista aikoja, sillä sali oli useasti varattu. Tämän takia yhtenä pelipaikkana esitettiin Kupittaan urheiluhallia, jota seuran johdossa pidettiin ainoana realistisena vaihtoehtona. Lopulta kausi pystyttiin pelaamaan läpi Caribia-hallissa.


title: Aura Basket

text: Ensimmäiselle SM-sarjakaudelle mentyä seuran periaatteena oli, ettei taloudellisia riskejä oteta. Niinpä velkaa päätettiin olla ottamatta. Toisella SM-sarjakaudella kilpailu kaupungin sponsoreista oli kiristynyt ja loppukaudesta seuran rahat olivat loppu. Aura Basket oli myös Turun kaupungille velkaa salivuokria, mutta pystyi silti maksamaan Korisliigan sarjamaksut. Seuran lopetettua toimintansa velkaa ei ollut kuitenkaan jäljellä yhtään.


title: Aura Basket

text: Aura Basketin ensimmäisellä pääsarjakaudella joukkueen otteluita kävi katsomassa keskimäärin 516 ihmistä, joka oli koko sarjan pienin määrä. Yhteensä otteluissa kävi yli 10 000 ihmistä. Toisella pääsarjakaudella joukkueen huono menestys näkyi joukkueen yleisömäärissä ja Auran peleissä kävikin keskimäärin ainoastaan 264 ihmistä. Tämä jäi yli 500 katsojan päähän koko liigan runkosarjan keskiarvosta.


title: Aura Basket

text: Aura Basket on SM-sarjan maratontaulukossa sijalla 40. Seura jäi kahden voiton päähän sijasta 39, jolla on Peli-Karhut. Aura Basketin voittoprosentiksi jäi pääsarjatasolta lopulta 30,1.


title: Aura Basket

text: I-divisioonassa seura sijoittuu 47:ksi. Seuralla on yksi voitto enemmän kuin Korinokialla. Aura Basketin edellä on Kotkan Työväen Palloilijat, jolla on neljä voittoa enemmän kuin Auralla. Seuran voittoprosentiksi I-divisioonasta jäi 84,6.


title: Aura Basket

text: Seuran pelaajisto koostui ensimmäisellä kaudella lähinnä Turun seudun pelaajista, mutta SM-sarjassa joukkueen pelaajistoon siirtyi muualta tulleita pelaajia. Aura Basketin pelatessa I-divisioonassa se ei käyttänyt ulkomaalaispelaajia, mutta SM-sarjassa joukkueella oli käytössä ensimmäisellä kaudella kaksi ulkomaalaista. Toisella pääsarjakaudella joukkueessa pelasi kauden aikana kolme yhdysvaltalaispelaajaa, joista yksi sai kauden alussa potkut. Loppukaudesta kaksi jäljellä ollutta pelaajaa jouduttiin irtisanomaan.


title: Aura Basket

text: Seuran historian ainoa maajoukkueessa pelannut pelaaja oli Juha Sten, joka teki ensi-esiintymisensä maajoukkueessa vuonna 2005. Nuorten maajoukkueissa ovat sen sijaan esiintyneet Arto Talvitie, Juho Terho, Sakari Salminen, Tomi Rokala, Eetu Nieminen, Jonas Mattila, Andreas Lähteenoja, Jukka Lehtinen ja Niilo Lehtilä.


title: Terapiassa

text: Terapiassa ("In Treatment") on yhdysvaltalainen HBO-kaapelikanavan tuottama draamasarja, joka perustuu israelilaiseen "BeTipul" -nimiseen TV-sarjaan. Sitä esitettiin Israelissa kaksi kautta ja se oli siellä erittäin suosittu. "BeTipul" voitti useita Israel Academy-palkintoja. Amerikkalaisen "In Treatment" -sarjan ensimmäinen ja toinen kausi myötäilevät varsin tarkasti israelilaista alkuperäistä TV-sarjaa, mutta kolmas kausi on puhtaasti amerikkalaista tuotantoa.


title: Terapiassa

text: Terapiassa-sarja kertoo hieman yli 50-vuotiaasta psykoterapeutti Paul Westonista (Gabriel Byrne) ja hänen päivittäisistä potilaistaan. Lähes kaikki jaksot kuvataan kokonaan terapeutin vastaanotolla, jossa Paul keskustelee potilaansa kanssa. Kuitenkin viikon viimeinen jakso kuvaa Paul Westonia hänen oman psykoterapeuttinsa luona kertomassa omista ongelmistaan. 1-2. kaudella Paulin psykoterapeuttia näyttelee Dianne Wiest ja 3. kaudella Amy Ryan. Tämä formaatti säilyy kaikkien kolmen kauden ajan, vaikka Westonin vastaanotto siirtyy Marylandistä (1. kausi) New Yorkin Brooklyniin (2-3. kausi).


title: Terapiassa

text: Terapiassa on kuvaus- ja esitystavaltaan poikkeava. Jaksot ovat intensiivistä keskustelua. Näyttelijät joutuvat ilmaisemaan kaiken puheellaan, ilmeillään ja käsillään, sillä he pääasiassa istuvat koko ajan tuolissaan. Roolihahmo Paul Weston esiintyy jokaisessa osassa ja jokaisessa otoksessa. Sarjassa ei käytetä tehosteita, taustamusiikkiakin on hyvin vähän.


title: Terapiassa

text: Käytännössä sarja tehtiin niin, että yksi osa kuvattiin kahdessa päivässä. Gabriel Byrne sai oman roolinsa käsikirjoituksen aamulla, kuvaukset aloitettiin klo 10.00 ja lopetettiin iltamyöhällä. Kuvauksia jatkettiin viitenä päivänä viikossa. Ensimmäistä kautta kuvattiin tällä tavoin 5½ kk Los Angelesissa. Muut kaudet kuvattiin New Yorkissa. Gabriel Byrne on kertonut haastatteluissa, että sarjan tekeminen on kaikille erittäin raskasta sekä fyysisesti että henkisesti: näyttelijöille, ohjaajille, tuottajille ja kirjoittajille. Pelkästään Paul Westonin ensimmäisen kauden vuorosanojen yhteismäärä vastasi sitä, että hän olisi näytellyt 5½ kuukaudessa 11 elokuvan kaikki roolit.


title: Terapiassa

text: Sarja esitettiin ensimmäisellä kaudella iltaisin parhaaseen katseluaikaan yksi osa illassa maanantaista perjantaihin. Näin ei tavallisesti iltasarjoja Yhdysvalloissa esitetä. Toinen ja kolmas kausi esitettiin kahtena peräkkäisenä osana peräkkäisinä alkuviikon iltoina.


title: Terapiassa

text: Kriitikot ottivat In Treatmentin vastaan ylistävin sanoin. Sarjaa kuvattiin älykkääksi, addiktiiviseksi, erittäin hyvin ohjatuksi ja näytellyksi. Sarja ja sen näyttelijöitä on palkittu monin tavoin. Gabriel Byrne voitti draamasarjan parhaan miespääosan esittäjänä 1. kauden suorituksestaan Golden Globe -palkinnon. Dianne Wiest sai Emmy-palkinnon 1. kauden parhaan naissivuosan näyttelijänä. Glynn Turman voitti Emmy-palkinnon parhaana vierailevana näyttelijänä. Sarja itse sai parhaan uuden sarjan Writers Guild of America -palkinnon vuonna 2008. Samana vuonna se nimettiin yhdeksi kymmenestä parhaasta TV-sarjasta (AFI Award 2008). Vuonna 2009 sarja voitti Peabody Award -palkinnon. Emmy-ehdokkuuksia ovat saaneet Gabriel Byrne (1. ja 2. kausi), Dianne Wiest (2. kausi) ja Hope Davis (2.kausi). Golden Globe -ehdokkuuksia ovat poimineet sarja itse parhaana TV-sarjana (1. kausi) sekä Dianne Wiest, Melissa George ja Blair Underwood (kaikki 1. kaudelta). Gabriel Byrne, Dianne Wiest ja sarja itse olivat ehdokkaina myös Satellite Awards 2008 -palkinnolle.


title: Terapiassa

text: 30.3.2011 HBO ilmoitti, ettei sarjaa jatketa tässä muodossa, vaan tuottajat ovat päättäneet muuttaa ohjelman formaattia. Tarkempaa tietoa asiasta ei ilmoitettu.


title: Terapiassa

text: Suomessa sarjaa on esittänyt YLE TV1.


title: Primetime Emmy 2009

text: Vuoden 2009 Primetime Emmy -gaala järjestettiin 20. syyskuuta 2009 Nokia Theatressa, Los Angelesissa. Ohjelmien tekijät palkittiin "Creative arts" -gaalassa, joka järjestettiin 12. syyskuuta 2009.


title: Leonid Pasternak

text: Leonid Osipovitš Pasternak (alk. "Jitžok-Leib" tai "Isaak Josifovitš Pasternak"; , 4. huhtikuuta 1862 Odessa, Venäjä – 31. toukokuuta 1945 Oxford, Britannia) oli venäläinen jälki-impressionistinen taidemaalari. Hänen poikansa oli kirjailija Boris Pasternak.


title: Leonid Pasternak

text: Leonid Pasternak syntyi juutalaisen majatalonpitäjän perheeseen. Hän oli nuorin perheen kuudesta lapsesta. Hän ryhtyi piirtämään jo hyvin nuorena, mutta perhe pyrki lannistamaan harrastusta, koska pelättiin, että piirtäminen häiritsee opiskelua. Hänen ensimmäinen tukijansa oli paikallinen kadunlakaisija, joka alkoi ostaa Pasternakin töitä, kun tämä oli seitsemänvuotias.


title: Leonid Pasternak

text:
Vuosina 1881–1885 Leonid opiskeli Moskovan yliopistossa, ensin lääketieteellisessä tiedekunnassa, myöhemmin oikeustieteellisessä. Lopulta hän päätti keskittyä taiteeseen ja lähti Münchenin taideakatemiaan, josta hän valmistui 1887. Hän palasi Venäjälle, suoritti kahden vuoden asepalveluksen tykistössä ja antautui 1889 täysitoimisesti taiteilijanuralle.
Ura alkoi menestyksekkäästi. Hänen ensimmäisen näyttelyssä olleen teoksensa osti Pavel Tretjakov, joka oli aikakauden merkittävin taiteensuosija Venäjällä. Pian hänestä tuli suosittu taiteilija, niin sanotun Polenovin piirin jäsen, johon kuuluivat Valentin Serov, Isaak Levitan, Mihail Nesterov, Konstantin Korovin. Vuonna 1889 hän avioitui pianisti Rosa Isidorovna Kaufmanin kanssa, jonka isä oli menestyvä juutalainen tehtailija, ei kuitenkaan taiteilija Isidor Kaufman, vaan tämän kaima. Pariskunta asettui asumaan Moskovaan, ja (1890) syntyi ensimmäinen pariskunnan neljästä lapsesta, tuleva kirjailija Boris Pasternak.


title: Leonid Pasternak

text: Leonid Pasternak oli ensimmäisiä venäläisiä taiteilijoita, joka piti itseään impressionistina. Venäjällä 1880- ja 1890-luvulla sellainen julistaminen oli täysin uutta ja herätti huomiota. Leonid oli myös Vaeltajiin ja Venäläisten taiteilijoiden unioniin. Hän oli Leo Tolstoin ystävä ja asui useita kuukausia Jasnaja Poljanassa. Hän maalasi Tolstoista useita muotokuvia ja kuvitti tämän romaanit "Sota ja rauha" ja "Ylösnousemus". Hän sai mitalin Pariisin maailmannäyttelyssä 1900 Tolstoin romaanien kuvituksistaan.


title: Leonid Pasternak

text: Pasternak valittiin Pietarin taideakatemiaan (1905), ja hän opetti Moskovan maalaustaiteen, kuvanveiston ja arkkitehtuurin koulussa.


title: Leonid Pasternak

text: Vuonna 1921 Pasternak joutui silmäleikkaukseen Berliiniin. Hän matkusti sinne vaimonsa ja kahden tyttärensä kanssa, mutta pojat Boris ja Aleksander jäivät Venäjälle. Leikkauksen jälkeen hän päätti olla palaamatta Venäjälle ja jäi Berliiniin vuoteen 1938 asti, jolloin hän pakeni natsihallintoa Britanniaan, jossa hän asui elämänsä loppuun.


title: PAH-maailma

text: PAH-maailma on elämän syntyyn liitetty oletus, jonka mukaan monesta bentseenirenkaasta koostuvat PAH-yhdisteet katalysoivat vaikkapa RNA-ketjujen muodostumista. Se olisi voinut tapahtua niin, että PAH-molekyylejä asettui suotuisissa oloissa päällekkäin kuin kolikkopinon kolikot. Tämä johtui siitä, että bentseenirankaat vetävät toisiaan puoleensa. Näin syntyi entsyymiä muistuttava kokonaisuus, jonka avulla RNA-ketju hitsautui nukleotideista yhteen. Ajatusta vastaan puhuu se, että PAH-yhdisteet ovat monestikin eliöille haitallisia.


title: Edgar Loué

text: Edgar Loué Gnoleba (s. 27. joulukuuta 1983 Abidjan, Norsunluurannikko) on norsunluurannikkolainen jalkapalloilija, pelipaikaltaan puolustava keskikenttäpelaaja. Hän edustaa libyalaista Al-Nasria.


title: Hudson-instituutti

text: Hudson-instituutti ("Hudson Institute") on yhdysvaltalainen tutkimusjärjestö, joka tutkii monitieteisesti puolustusta, kansainvälisiä suhteita, taloutta, tiedettä, kulttuuria ja lakia. Järjestön perustivat Herman Kahn, Max Singer ja Oscar Ruebhausen Croton-on-Hudsonissa New Yorkissa.


title: Hudson-instituutti

text: Geenimanipulaatiota vastustavien tahojen mukaan Hudson-instituutin CGFI-keskus ("Center for Global Food Issues") harjoittaa lobbausta ja tiedon vääristelyä geenimuuntelua koskien. Hudson-instituutti käy kriitikoiden mukaan myös informaatiosotaa luonnonsuojelujärjestöjä, luomua ja fossiilisten polttoaineiden ympäristövaikutusten tutkijoita vastaan.


title: Hudson-instituutti

text: Marian Burros kritisoi Hudson-instituutin vuonna 1998 julkaisemaa artikkelia, jossa hänen mukaansa levitettiin virhetietoa ja sekoitettiin virheellisesti käsitteitä luomutuotteita koskien. ”Hyvin rahoitetun tutkimusjärjestön hyökkäys luomuruokaa vastaan antaa kuvan että tavanomainen elintarviketeollisuus on huolissaan, vaikka luomuruoka käsittää vain yhden prosentin ruokamarkkinoista Yhdysvalloissa.”


title: Primetime Emmy -palkinto

text: Primetime Emmy -palkinto on palkinto, jonka jakaa "Academy of Television Arts & Sciences" tunnustuksena Amerikan prime time televisio-ohjelmissa menestymisessä. Palkinto jaettiin ensimmäisen kerran vuonna 1949, jolloin sitä kutsuttiin vain "Emmy-palkinnoksi" kunnes ensimmäiset Daytime Emmy -palkinnot jaettiin 1970-luvulla ja sana "primetime" lisättiin erottamaan palkinnot toisistaan.


title: Primetime Emmy -palkinto

text: Primetime Emmyt jaetaan syyskuun puolessavälissä ennen television syyskauden alkua. Vuosina 2006 ja 2010 Emmyt pidettiin poikkeuksellisesti jo elokuun lopussa NFL-jalkapallon alkaessa syyskuussa.


title: Primetime Emmy -palkinto

text: Primetime Emmyt jaetaan kahdessa eri gaalassa. Ensimmäisessä seremoniassa myönnetään palkinnot lähinnä taiteellisesta työstä, kuten kuvauksesta, puvustuksesta ja äänityksestä. Toisessa palkitaan näyttelijät, käsikirjoittajat, ohjaajat ja parhaat sarjat sekä televisioelokuvat.


title: Primetime Emmy -palkinto

text:
Vuoden 2017 gaala järjestettiin 17. syyskuuta 2017.
Creative Arts Emmy -palkinnot jaetaan seuraavissa kategorioissa:


title: Hudson

text: Hudson voi viitata seuraaviin asioihin:


title: Paras vieraileva naisnäyttelijä komediasarjassa (Primetime Emmy)

text: Paras vieraileva naisnäyttelijä komediasarjassa on yksi Primetime Emmy -palkinnon palkintokategorioista.


title: Balustradi

text: Balustradi () on rakennustaiteessa koristeellinen reunakaide, jota yleensä tukevat balusterit, pienet päärynänmuotoiset pylväät. Usein balustradi on osa parveketta, kattoterassia tai eteishallin portaikkoa. Sitä voidaan käyttää myös rakennuksen julkisivulla korniisin yläpuolella peittämään alimmat kattorakenteet.


title: Friitalan nahkamuseo

text: Friitalan nahkamuseo on Ulvilan Friitalassa toimiva nahka-alan erikoismuseo.


title: Friitalan nahkamuseo

text: Ulvilan kaupungin ylläpitämä museo sijaitsee entisessä Friitala Oy:n nahkatehtaassa. Museossa esitellään nahkaa, nahanvalmistusta ja -käsittelyä sekä nahkapukeutumista noin sadan vuoden ajalta. Friitalan nahkamuseossa voi myös tutustua nahanvalmistuksen ulvilalaiseen historiaan. Se alkoi Arthur Hellmanin vuonna 1892 perustamasta nahkurinverstaasta, joka myöhemmin laajeni Suomen suurimmaksi nahkapukineiden valmistajaksi.


title: David Henrie

text: David Clayton Henrie (s. 11. heinäkuuta 1989 Kalifornia) on yhdysvaltalainen näyttelijä. Hänet tunnetaan roolistaan Larryna varhaisnuorten tv-sarjassa "That's So Raven" ja Justin Russona sarjassa Waverly Placen velhot.


title: David Henrie

text: Henrie syntyi Mission Vejossa, Kaliforniassa, Linda (o.s. Finocchiaro) ja Jim Henrielle, ja varttui Phoenixissa, Arizonassa. Hän on näyttelijä Lorenzo Henrien veli. Henrie kävi "Cheyenne Traditional Schoolia" ja hänet kasvatettiin roomalaiskatolilaiseksi. Oman internetsivustonsa mukaan Henrie tulee "isosta ja äänekkäästä italialaisperheestä". Henrien äiti on italialaistaustainen ja isä ranskalaistaustainen.


title: David Henrie

text: Kuuden vuoden ikäisenä Henrie liittyi "SAG"-toimistoon Phoenixissa ja alkoi käydä koe-esiintymisissä. Yhdeksänvuotiaana, paikallismainoskuvauksen aikaan, ohjaaja suositteli Henrielle muuttoa L.A:han. Sinä kesänä, Henrien ollessa kymmenen, hän ja hänen perheensä muuttivat Hollywoodiin. Henrie varasi kaksi ensimmäistä kansallista mainoskoe-esiintymistään, esiintyen pääroolissa Burger Kingin ja Quaker Oatsin mainospätkissä. Ensimmäisen vastanäyttelijän roolinsa hän sai tv-sarjasta "Vain yksi elämä" ja jatkoi vierailemalla Ilman johtolankaa-sarjan ensijaksossa.


title: David Henrie

text: 13-vuotiaana Henrie teki ensimmäisen läpimurtonsa saatuaan Petey Pittin roolin FOXin tv-sarjassa "The Pitts". Henrie näytteli seuraavaksi elokuvassa "Monster Maker" yhdessä Linda Blairin ja George Kennedyn kanssa, ja häntä pyydettiin toiseenkin elokuvaan, "Dead Hollywood Mom's Societyyn".


title: David Henrie

text: 18-vuotiaana Henrie sai roolin Justin Russona Disney Channellin "Waverly Placen velhot" -elokuvasta. Sen ensi-ilta oli 12. lokakuuta 2007. Johtuen suhteestaan Disney Channelliin Henrie kilpaili Disney Channel Games -ohjelmassa vuonna 2008. Hän oli vihreän joukkueen, Pyörremyskyjen, kapteeni. Henriellä on rooli Disney Channellin elokuvassa "Sisäinen sankari". Ennen esiintymistään "Waverly Placen velhoissa", hänellä oli toistuva rooli "That's So Ravenissa" Coryn ystävänä Larryna. Henriellä on myös toistuva rooli sarjassa "Ensisilmäyksellä", jossa hän näyttelee päähenkilön tulevaisuuden poikaa.


title: Ryūkyū-kuningaskunta

text: Ryūkyū-kuningaskunta (japaniksi 琉球王国 "ryūkyū-ō-koku") oli itsenäinen kuningaskunta, joka hallitsi suurinta osaa Ryūkyūsaarista vuosina 1429-1879. Ryūkyū-kuninkaat yhdistivät Okinawa-saaret, laajensivat kuningaskuntaansa Amami-saarille sekä Sakishima-saarille lähellä Taiwania. Pienestä koostaan huolimatta Ryūkyū-kuningaskunta oli keskeisessä roolissa meriteitse tapahtuneen kaupan verkostossa keskiajalla.


title: Ryūkyū-kuningaskunta

text: 1300-luvulla Okinawa-saarella hajallaan olleet pienet valtakunnat yhdistyivät kolmeksi ruhtinaskunnaksi: Hokuzaniksi, Chūzaniksi ja Nanzaniksi. Tämä tunnetaan Sanzanin kolmen ruhtinaskunnan ajanjaksona.


title: Ryūkyū-kuningaskunta

text: Nämä kolme ruhtinaskuntaa sotivat, ja voittajaksi nousi Chūzan. Kiina tunnusti virallisesti Chūzanin johtajat myös Hokuzanin ja Nanzanin kuninkaiksi, saaden näin oikeuden vaatia voiton. Chūzanin hallitsija antoi valtaistuimensa kuningas Hashille; Hashi valloitti Hokuzanin 1416 ja Nanzanin 1429, yhdistäen Okinawan saaret ensimmäistä kertaa, ja perusti ensimmäisen Shō-dynastian. Hashi sai sukunimen "Shō" Ming-keisarilta 1421, tullen tunnetuksi nimellä Shō Hashi (尚巴志).


title: Ryūkyū-kuningaskunta

text: Shō Hashi omaksui kiinalaisen hierarkkisen oikeusjärjestelmän, rakennutti Shurin linnan sekä pääkaupungin ja Nahan sataman. Useita sukupolvia myöhemmin, vuonna 1469, kuningas Shō Toku kuoli ilman miespuolista perijää. Silloin palvelija ilmoitti, että hän on Tokun adoptoitu poika ja sai investituuran. Tämä teeskentelijä, Shō En, aloitti toisen Shō-dynastian. Ryūkyūn kultainen kausi oli Shō Shinin valtakauden aikana, toisen Shō-dynastian toisen kuninkaan aikana, joka hallitsi 1478-1526.


title: Ryūkyū-kuningaskunta

text: Kuningaskunta laajensi valtaansa Ryūkyū-saariston eteläisimmille saarille 1400-luvun lopulla, ja 1571 mennessä Amami-Ōshima -saaret pohjoisessa, Kyūshūn lähellä, liitettiin kuningaskuntaan.


title: Ryūkyū-kuningaskunta

text: Lähes kahdensadan vuoden ajan, Ryūkyū-kuningaskunta oli tärkeä keskus Itä -ja Kaakkois-Aasian merikaupankäynnissä. Suhteidensa myötä Ryūkyū-kuningaskunta sai Kiinalta muutamia laivoja kaupankäyntiä varten. Kiina tunnusti Chūzanin kuninkaan aseman, jolloin ryūkyūlaiset saivat käyttää kiinalaisia satamia. Laivojen ansiosta muutamat ryūkyūlaiset saattoivat opiskella Guozijianissa, Keisarillisessa Akatemiassa, Pekingissä.


title: Ryūkyū-kuningaskunta

text: 1590-luvun taitteessa Toyotomi Hideyoshi pyysi Ryūkyū-kuningaskuntaa avustamaan hänen sotaretkeään valloittaakseen Korean. Jos se onnistuisi, Hideyoshi aikoi silloin hyökätä Kiinaan. Ryūkyū-kuningaskunnan ollessa verovelvollinen Ming-dynastialle pyyntö hylättiin. Hideyoshin tuhosta seurasi se, että Tokugawan shogunaatti valtuutti Shimazun perheen -Satsuman ruhtinaskunnan lääninherrat— lähettämään lisäjoukkoja valtaamaan Ryūkyūt. Invaasio tapahtui vuonna 1609.


title: Jalavan kauppa

text: Jalavan kauppa on vanha kauppatalo Taivalkosken kirkonkylässä. Se on Suomen vanhin edelleen toiminnassa oleva yksityinen kauppa.


title: Jalavan kauppa

text: Jalavan kaupan perustaja Stephan Jakowleff perusti ensimmäisen kauppansa Puolangan kirkonkylään 1870-luvun lopulla. Ennen kuin Suomen maakauppa-asetus annettiin 1859, ei maaseudulle saanut perustaa kauppoja . Vuonna 1880 hän muutti Taivalkoskelle, jossa aloitti kauppatoiminnan vuokratiloissa Jussilan talossa. Oma kauppakartano, jossa Jalavan kauppa nykyisinkin toimii, valmistui 1883.


title: Jalavan kauppa

text: Kaupanpito on siirtynyt suvussa isältä pojalle jo viidenteen polveen. Stephan Jakowleffin poika Nikolai muutti nimensä Jalavaksi vuonna 1926. Aluksi kaupassa myytiin tekstiilejä, mutta kauppa laajeni jo 1900-luvun alkupuolella sekatavarakaupaksi.


title: Jalavan kauppa

text: Neljännen sukupolven kauppiaspariskunnan aikana kauppakartanoa kunnostettiin ja laajennettiin. Kaupparakennukseen on vuonna 1997 liitetty Jussilan talo, jossa Stephan Jakowleff kauppatoiminnan Taivalkoskella aloitti. Pihapiirissä on myös 1922 rakennettu asuinrakennus sekä 20-luvulla rakennettu kivinavetta, jossa sijaitsee juhlatila ja suolahuone. Kunnostustyöt on suunnitellut arkkitehti Juhani Romppainen. Kaupan neljännen polven omistajille Airi ja Ari Jalavalle myönnettiin Oulun läänin rakennussuojelupalkinto, Viisikanta-palkinto, kauppatalon perinteitä kunnioittavasta rakennetun ympäristön säilyttämisestä ja perusparantamisesta vuonna 2004.


title: Jalavan kauppa

text: Jalavan kaupan perusti vuonna 1883 vienan karjalainen laukkukauppias Stephan Jakowleff. Stephan oli1870-luvun lopulla alkanut puuhata maakaupan perustamista. Vähän aikaa kauppa toimi Puolangalla, mutta siirtyi vuoteen 1883 mennessä Taivalkosken keskustaan, jonne vienan karjalaiset rakennusmiehet rakensivat yhä toiminnassa olevan kaupparakennuksen. Myöhemmässä iässä Stephanilla iski kuitenkin koti-ikävä ja hän suuntasi, ensimmäisen vaimonsa kuoleman jälkeen, takaisin Vienan Karjalaan vuonna 1907. Kaupanpidon hän jätti tällöin pojilleen Nikolaille ja Mikolle.


title: Jalavan kauppa

text: Ennen ensimmäistä maailmansotaa Nikolai hoiti kauppasuhteita laajalla alalla. Kauppaa käytiin niin Pietariin, Tukholmaan kuin Kuolan suuntaankin. Perimätiedon mukaan Ruotsin kuninkaan kruunussa on Nikolain Tukholmaan toimittama helmi. Ensimmäisessä maailmansodassa Nikolai ja Mikko joutuivat Venäjän kansalaisina armeijan palvelukseen; Nikolai upseeriksi Pietariin ja Mikko Venäjän Riian rintamalle. Nikolai oleskeli ilmeisesti suurimman osan sodan ajasta Pietarin lähistöllä. Sota-ajalta säilyneestä kirjeenvaihdosta käy ilmi, että tänä aikana Nikolain vaimo Dagmar vastasi pitkälti kaupanpidosta, saaden mieheltään ajoittain kirjeitse neuvoja. Myös Dagmarin juuret olivat vienan karjalassa.


title: Jalavan kauppa

text: Sodan jälkeen Nikolai perheineen sai Suomen kansalaisuuden vuonna 1919. Kansalaisuuden myöntävä dokumentti on varhaisin säilynyt dokumentti, jossa mainitaan Nikolain uusi sukunimi; Jalava. Nimensä hän alkoi allekirjoittamaan viimeistään vuonna 1926 Jalavaksi. Myös Nikolain poika Janne oli viimeistään 30-luvun alussa jo kiinteästi mukana kaupan toiminnassa. Janne oli yksi Koillismaan ensimmäisistä autoilijoista.


title: Jalavan kauppa

text: Nikolain veli Mikko ei enää sodan jälkeen juurikaan osallistunut talon töihin. Mikko keskittyi hoitamaan kaupan sosiaalisia suhteita omalta vakiopaikaltaan elämänluukun vierellä. Onpa lattiaan jäänyt jopa Mikon jalanjäljet kiinteän istumisen seurauksena. Suorastaan legendaariseksi on noussut Mikon vakituinen Simos-Iikan intättäminen. Ihmiset kerääntyivät seuraamaan kaverusten inttämistä kuten teatteriesitystä. Yksitotinen Iikka hermostui usein, mutta yleensä Mikko sai hänet kahvikupilla tyynnytettyä. Ja kahvia saattoi kulua neljäkymmentäkin kuppia päivässä. Kirjailija Kalle Päätalo on kuvannut Mikon ja Iikan inttämistä Iijoki-sarjan alkupuolella.


title: Jalavan kauppa

text: Sotien välisenä aikana Jalavassa harjoitettiin matkalaisten pirtti –toimintaa. Ihmiset tulivat laajan pitäjän eri kulmilta keskustaan ostoksille ja majoittuivat Jalavan pirtissä. Hevosille oli talli ja matkalaisille pirtti, jonka ovet olivat aina auki. Asiakas saattoi tulla vaikka keskellä yötä pirttiin, nukkua, ja suorittaa ostoksensa aamulla kaupan puolella. Matkalaisten pirtti oli toiminnassa vielä 50-luvun alkupuolella.


title: Jalavan kauppa

text: Toisen maailmansodan aikana Jalava oli paikallisen Saksan armeijan yksikön päämajana. Saksalaiset kortteerasivat ja kulkivat eri puolilla Jalavasta käsin. Sota-ajalta on säilynyt saksalaisten piirtämä kartta, josta selviää heidän suunnitelmansa pihapiirin suhteen. Sodan yleinen kulku ei kuitenkaan mahdollistanut suunnitelmien toteuttamista. Lapin sodan alkaessa Saksan armeija jätti kuitenkin Taivalkosken keskustan polttamatta, muutamaa poikkeusta lukuun ottamatta. Jalava kuului kuitenkin säilytettyjen rakennusten joukkoon.


title: Jalavan kauppa

text: Nikolai toimi kauppiaana kuolemaansa saakka 1960-luvulla. Nikolain jälkeen kauppiaaksi tuli pitkään toiminnassa mukana ollut Janne. Myös Kalle-veli palasi Rovaniemeltä auttamaan kaupan pyörittämisessä. Lisäksi näkyvänä henkilönä kaupan toiminnassa oli Jannen aikoina hänen puolisonsa Bertta.


title: Jalavan kauppa

text: Jannen jälkeen kauppiaaksi tuli kaupan satavuotisjuhlavuonna 1983 Jannen poika Ari Jalava, joka vaimonsa Airin kanssa alkoi haaveilemaan kahvilatoiminnasta. Haavetta vauhditti alkava Päätalo-turismi ja vuonna 1985 Jalavan pirtissä avattiin kesäkahvila. Aluksi kahvila toimi ainoastaan Airin loma-aikoina heinäkuussa, mutta kasvavan suosion myötä kahvilatoiminta laajeni pian ympärivuotiseksi. Airin ja Arin apuna kauppakartanon arjen toiminnassa oli talonmiehen hommia hoitanut Arin Jorma-veli.


title: Jalavan kauppa

text: Ari ja Airi Jalava jäivät eläkkeelle kaupanpidosta vuonna 2013. Nykyään kauppiaina toimivat viidennessä polvessa Laura ja Mikko Jalava.


title: Alamut (romaani)

text: Alamut on Vladimir Bartolin kirjoittama romaani, joka julkaistiin Sloveniassa vuonna 1938. Se kertoo 1000-luvulla eläneestä Hassan-i Sabbahista ja tätä palvelleista assassiineista. Kirja on saanut nimensä Alamutin linnoituksen mukaan, jossa käydään suurin osa kirjan tapahtumista.


title: Alamut (romaani)

text: Bartol alkoi suunnitella romaania varhaisella 1930-luvulla, jolloin hän eli Pariisissa. Siellä hän tapasi slovanialaisen kriitikko Josip Vidmarin, joka kertoi Bartolille kertomuksen Hassan-i Sabbahin elämästä. Tämän lisäksi innostusta kirjan kirjoittamiseen lisäsi Jugoslavian kuninkaan Aleksanteri I:n salamurha, jonka takana olivat kroatialaiset ja bulgarialaiset nationalistit italialaisen fasistihallinnon tukemina. Kun kirja alun perin julkaistiin, se oli sarkastisesti omistettu Benito Mussolinille.


title: Alamut (romaani)

text: Romaania ei julkaistu englanniksi ennen vuotta 2004, jolloin se alkoi herättää kiinnostusta vuoden 2001 terrori-iskujen myötä. Aikaisemmin romaani oli kuitenkin julkaistu 18 muulle kielelle, joihin kuuluu tšekki (1946), serbia (1954), ranska (1988), espanja (1989), italia (1989) ja saksa (1992). Myöhemmin kirja on käännetty myös hepreaksi (2003), unkariksi (2005) ja suomeksi (2008).


title: Alamut (romaani)

text: Romaani tapahtumat sijoittuu 1000-luvun Alamutin linnoitukseen, jota hallitsee ismailiittien johtaja, Hasan ibn Sabbah eli Sayyiduna. Tarinan alussa hän kerää armeijaa hyökätäkseen Seldžukkien valtakuntaa vastaan, tämän otettua haltuunsa Iranin. Alussa tarina keskittyy nuoren ibn Tahirinin ympärille, joka perheensä suostumuksesta liittyy Alamutin joukkoihin. Siellä hänet otetaan kaikkein uskollisimpien sotilaiden, fedajien, joukkoon ja saa näiden koulutuksen. Fedajien kuuluu totella kaikkia käskyjä ilman vastalauseita suostuen jopa kuolemaan tehtävänsä puolesta. Vaativan koulutuksensa aikaan nuorukaisille luvataan paikka Paratiisissa heti kuolemansa jälkeen, mikäli nämä menehtyvät täyttäessään velvollisuutensa. Hassan myös manipuloi sotilaitaan antamalla näille hasista ja viemällä tajuttomat valitut puutarhoihinsa, joissa näille luodaan illuusio Paratiisista. Tämän seurauksena fedajit uskovat, että Allah on antanut Hasanille Paratiisin avaimen ja tällä on valta lähettää sinne kenet haluaa. Lisäksi jotkin fedaista rakastuvat vale-Paratiisissa tapaamiinsa naisiin ja haluavat tehdä mitä tahansa palatakseen heidän luokseen.


title: Alamut (romaani)

text: Samalla seldžukkien armeija piirittää Alamutia ja viestinviejien saapuessa linnoitukseen, Hasan päättää demostroida voimiaan alaisiin. Hän komentaa yhtä fedajia hyppäämään tornista ja toista iskemään tikarilla itsensä kuoliaaksi, luvaten molempien pääsevän siten paratiisiin. Molemmat tottelevat tyytyväisinä ja tappavat itsensä. Lisäksi Hasan antaa Tahirille tehtäväksi tappaa seldžukkien suurvisiiri Nizam al-Mulk, koska haluaa saada koston suurvisiirin aikaisemmista petoksista. Tahir lähtee tapaamaan visiiriä ja kesken tapaamisen iskee tätä myrkytetyllä tikarilla. Ennen kuolemaansa visiiri kuitenkin paljastaa Tahirille tämän mestarin valheet ja antaa murtuneelle fedajille luvan palata Alamutiin tappamaan Hasanin. Kun Tahir tavoittaa entisen mestarinsa, tämä paljastaa tarkoitusperänsä ja mottonsa: "Mikään ei ole totta, kaikki on sallittua". Tahir hylkää tappamisaikeensa ja poistuu paikalta lähtien kiertämään maailmaa. Samalla toinen fedaji tappaa seldžukkien sulttaanin ja näiden koko valtakunta luhistuu. Valtataistelun alkaessa, Hasan sulkeutuu tyytyväisenä linnoituksensa torniin ja päättää työskennellä elämänsä loppuun saakka siirtäen valtansa muille ismailiiteille.


title: Dynamo Dresden

text: Sportgemeinschaft Dynamo Dresden on saksalainen jalkapalloseura Dresdenistä. Se on voittanut historiansa aikana Saksan demokraattisen tasavallan (DDR) mestaruuden kahdeksan kertaa ja DDR:n cup-mestaruuden seitsemän kertaa.


title: Dynamo Dresden

text: Seura perustettiin virallisesti vuonna 1953 ja se voitti ensimmäisen maansa mestaruuden samana vuonna. Vuonna 1954 valtiojohto siirrätti seuran Berliiniin, jolloin Dynamo Dresden joutui aloittamaan toiselta sarjatasolta. Saksojen yhdistyttyä Dresden pelasi Bundesliigassa neljä kautta ennen kuin se putosi taloudellisten syiden takia kolmannelle sarjatasolle. Kaudella 2018–2019 seura pelaa 2. Bundesliigassa.


title: Dynamo Dresden

text: Vuonna 1948 Saksaan perustettiin Deutsche Volkspolizein urheiluyhdistys. Ennen Dynamoa Dresdenissä oli jo useita jalkapalloseuroja, muun muassa SG Dresden-Friedrichstadt, joka oli tunnetun Dresdner SC:n seuraaja. Friedrichstadt muutti kauden 1949–1950 jälkeen Länsi-Saksaan, vaikka oli edellisellä kaudella sijoittunut DDR-Oberligan toiseksi BSG Horch Zwickaun jälkeen. Tästä syntyi kohu, sillä Zwickau oli sosialistinen valtion urheiluseura ja Friedrichstadt pakotettiin lopettamaan. Ensin vapaata sarjapaikkaa tarjottiin BSG VVB Tabak Dresdenille, joka kieltäytyi vastaanottamasta sitä. Tämän jälkeen paikka myönnettiin vastaperustetulle SG Volkspolizei Dresdenille.


title: Dynamo Dresden

text: Uuden seuran pelaajisto koottiin seuraavan kesän aikana ja SG Dresden pelasi ensimmäisen harjoitusottelunsa BSG Freiheit Wismut Lauteria vastaan. SG Dresden voitti ottelun maalein 3–1. Seuran väreiksi paljastettiin vihreä ja valkoinen; Saksin värit. Ensimmäisen pääsarjapelin Dynamo pelasi BSG Lokomotive Stendalia vastaan. Ottelu päättyi Dynamon vierasvoittoon. Lokakuussa 1950 seura pelasi ensimmäisen kansainvälisen ottelun. Ystävyysottelu ATK Prahaa vastaan päättyi Dynamon 1–0-voittoon. Ensimmäisen pokaalin seura voitti vuonna 1952, kun se voitti FDGB-Pokalin loppuottelussa BSG Einheit Pankowin maalein 3–0.


title: Dynamo Dresden

text: Maaliskuun lopulla 1953 maahan perustettiin Sportvereinigung Dynamo, johon kaikki valtion urheiluseurat liittyivät. Samalla kaikkien Volkspolizein urheiluseurojen nimeen otettiin mukaan sana Dynamo. Muutosten myötä SG Dresdenin tunnusväreiksi siirtyivät punainen ja valkoinen. Kuukausi tämän jälkeen pidettiin Sportgemeinschaft Dynamo Dresdenin virallinen perustamiskokous. Seura pelasi kauden loppuun ja oli sarjan päätyttyä jaetulla ensimmäisellä sijalla vaikkakin paremmalla maalisuhteella. Tämän takia järjestettiin loppuottelu Dynamon ja toiseksi sijoittuneen BSG Wismut Auen välillä. Ottelu päättyi Dynamon voittoon, jolloin se varmisti ensimmäisen maansa mestaruuden. Valtion johto ei pitänyt siitä, että Dresdenissä oli kaksi pääsarjatason joukkuetta, kun taas Berliinissä ei ollut yhtään. Lokakuussa 1954 valtiovalta päätti siirtää Dynamon joukkueen Berliiniin, jonne perustettiin uusi seura nimeltä SC Dynamo Berlin. Seurojen siirtämiset olivat tavallisia kansandemokraattisissa valtioissa. Yksi syy siirtoon oli se, että itäisen Berliinin joukkueet eivät pärjänneet läntisen Berliinin jalkapallojoukkueille. Tämän takia jotkut ihmiset ylittivät rajasektorin lähteäkseen katsomaan jalkapalloa, ja osa ihmisistä jäi pysyvästi läntiseen Berliiniin, jossa elintaso oli korkeampi. Siirron myötä Dynamo jäi ilman paikkaa pääsarjasta, mutta se sai aloittaa pelaamisen DDR-Ligassa saatuaan SC DHFK Leipzigin sarjapaikan. Dynamoon jäivät pelaamaan lähinnä nuoret pelaajat, sekä reservi-pelaajat. Kausi päättyi Dynamon osalta putoamiseen uuteen II. DDR-Ligaan. Dynamo Dresden ei onnistunut nousemaan sarjaporrasta ylöspäin vaan putosi kahden kauden jälkeen neljännelle sarjatasolle Bezirksliga Dresdeniin. Putoamista edesauttoi Dynamon kärsimä pisteiden vähennys pelioikeudettoman pelaajan peluuttamisesta. Tämän jälkeen Dresden kuitenkin nousi kaksi sarjatasoa kahdessa kaudessa ja vakiinnutti paikkansa toisella sarjatasolla.


title: Dynamo Dresden

text: Seitsemän vuotta putoamisen jälkeen, eli vuonna 1962, Dynamo onnistui nousemaan takaisin pääsarjaan. Aika Oberligassa jäi kuitenkin lyhyeksi, sillä Dresden putosi kauden päätteeksi takaisin DDR-Ligaan. Heti seuraavalla kaudella Dynamo nousi takaisin pääsarjaan ja onnistui tällä kertaa pitämään sarjapaikkansa pidemmän aikaa. Parhaimmillaan kaupunkia edusti korkeimmilla sarjatasoilla useampikin joukkue, joten vastalauseena Stasin päällikkö, Erich Mielke, suunnitteli uuden FC Dresdenin perustamista. Uudessa seurassa olisi yhdistetty Dynamo Dresden sekä SC Einheit Dresden. Suunnitelma ei lopulta toteutunut, mutta Dynamon asema huononi maassa suunnitelman jälkeen entisestään. Kesän 1966 aikana Dynamo pääsi ensimmäistä kertaa historiansa aikana Intercupiin selvitettyään karsinnat. Joukkue osallistui myös seuraavana kautena sarjaan, muttei pystynyt kummallakaan kerralla lohkovoittoon. Dynamo pelasi Messukaupunkien cupin ottelut suuremmalla Heinz-Steyer-Stadionilla. Seuran ensimmäisessä Messukaupunkien cupin pelissä, joka päättyi tasapeliin Glasgow Rangersin kanssa, olikin 40 000 katsojaa. Huolimatta kohtalaisesta menestyksestä eurokentillä Dynamo putosi sarjasta kauden 1967–1968 päätteeksi. Elokuussa 1968 Dynamo liitettiin DDR:n voimistelu- ja urheiluliiton päätöksellä Dresdenin Bezirkin jäseneksi. Päätöksellä seuran nuoret lupaukset saivat oman sarjan, ja samalla seuran väreiksi otettiin musta ja keltainen, jotka olivat Dresdenin kaupungin tunnusvärit. Kausi päättyi sarjanousuun: Dynamo voitti eteläisen lohkon ja päästi koko kauden aikana vain yhdeksän maalia.


title: Dynamo Dresden

text: Kesällä 1969 seuran valmentajaksi siirtyi Walter Fritzsch, jonka valmentamana seura saavutti eniten menestystä. Joukkueen pelaajat eivät kuitenkaan olleet tyytyväisiä hankintaan, sillä Fritzschiä pidettiin ankarana ja epämiellyttävänä valmentajana. Tästä huolimatta Dynamo Dresden sijoittui kauden päätteeksi kolmanneksi, joka oli seurahistorian parhaimpia sijoituksia. Kaudella 1970–1971 Fritzsch valmensi seuran jo maan mestariksi. Lisäksi Dynamo voitti FDGB-Pokalin, jolloin siitä tuli maan ensimmäinen seura, joka on onnistunut voittamaan molemmat kilpailut saman kauden aikana. Myös vuonna 1973 Dynamo voitti maansa mestaruuden ja pääsi osallistumaan Euroopan cupiin. Cupin ensimmäisellä kierroksella Dynamo voitti Juventuksen. Toisella kierroksella Dynamon Eurocup-pelit olivat ohi, kun se hävisi FC Bayern Münchenille yhteismaalein 6–7. Ottelusta historiallisen teki se, että ottelu oli ensimmäinen jaetun Saksan seurojen välinen ottelu. Pelaajapuolella seuran tehokkain maalintekijä oli Hans-Jürgen Kreische, joka voitti DDR-Oberliigan maalikuninkuuden neljä kertaa vuosina 1971, 1972, 1973 ja 1976.


title: Dynamo Dresden

text: 1970-luvulla Dynamo voitti vielä kolme mestaruutta perättäin vuosina 1976–1978. Vuoden 1977 mestaruuden lisäksi Dynamo voitti myös samana kautena FDGB-Pokalin, jolloin se saavutti uudestaan tupla-mestaruuden. Viimeisen DDR:n mestaruuden jälkeen Fritzsch jätti seuran, ja päävalmentajan paikan otti apuvalmentaja Gerhard Prautzsch. Eurosarjoissa Dynamo eteni parhaimmillaan kolme kertaa puolivälieriin vuosikymmenen puolivälin jälkeen. UEFA-cupissa seura eteni puolivälieriin vuonna 1976, mutta hävisi tällöin tulevalle mestarille, Liverpoolille. Euroopan cupissa Dynamo oli vuosina 1977 ja 1979 puolivälierissä, mutta hävisi sekä FC Zürichille että Austria Wienille.


title: Dynamo Dresden

text: 1980-luvun alku oli Dynamolle hankala, sillä joukkueen pelaajat Peter Kotte, Matthias Müller ja Gerd Weber pidätettiin tammikuussa 1981 Dresdenin lentoasemalla. Kolmikko oli saanut rahakkaan tarjouksen Länsi-Saksan FC Kölniltä, minkä takia heidän epäiltiin suunnittelevan maastaloikkausta. Kaikki kolme pelaajaa olivat lähdössä maajoukkueen leirille Argentiinaan. Weber myönsi suunnitelleensa pakoa, mutta kielsi Kotten ja Müllerin osallisuuden. Lopulta Weberille langetettiin vankeusrangaistus, ja Kottelta sekä Mülleriltä kiellettiin loppuiäksi pelaaminen pääsarjatasolla. Kesällä 1982 Dresden saavutti neljännen FDGB-Pokalin voitettuaan Berliner FC Dynamon. Tämän jälkeen kotimaan sarjan voittaminen kävi mahdottomaksi, sillä valtiojohto päätti systemaattisesti suosia Berliner FC Dynamoa, kun taas Dynamo ja Lok Leipzig yritettiin pitää kaukana sarjan voitosta. Tässä onnistuttiinkin hyvin, ja Berliner FC Dynamo voitti jokaisen maan mestaruuden vuosina 1979–1988. Dynamo Dresden onnistui silti pelaamaan itsensä usein sarjan toiselle sijalle.


title: Dynamo Dresden

text: Vaikka Berliner FC Dynamo hallitsi DDR-Oberligaa, oli Dresden usein mukana FDGB-Pokalin finaalissa. Vuosina 1984 ja 1985 seura voitti cupin finaalissa juuri Berliner FC Dynamon. Kansainvälisissä sarjoissa Dynamo osallistui muun muassa Cup-voittajien cupiin, jossa se oli parhaimmillaan kahdeksan parhaan joukossa vuosina 1985 ja 1986. Seuran pelattua Cup-voittajien cupissa kaudella 1985–1986, se johti länsisaksalaista FC Bayer 05 Uerdingenia maalein 3–1. Dynamo oli voittanut myös ensimmäisen osaottelun maalein 2–0. Peli päättyi kuitenkin Uerdingenin 7–3-voittoon, jonka takia ottelua alettiin kutsua Grotenbergin ihmeeksi. Voitolla Uerdingen pääsi jatkoon, kun taas Dynamon tie päättyi jo varmalta vaikuttaneesta jatkopaikasta huolimatta. Vuonna 1989 Dynamo saavutti parhaan euromenestyksensä, kun joukkue selvisi UEFA-cupin välieriin. Dynamo putosi kuitenkin jatkosta hävittyään VfB Stuttgartille yhteismaalein 2–1. Kausi sujui kotimaassa myös hyvin ja Dynamo johti sarjaa koko kauden ajan. Seura varmisti maan mestaruuden kolme kierrosta ennen loppua voittamalla Hansa Rostockin, ja päätti Berliner FC Dynamon kymmenen perättäisen mestaruuden sarjan. Elokuussa 1989 Dynamo osallistui vastaperustettuun DFV-Supercupiin, jossa liigamestari ja cup-mestari ottelivat keskenään. Cottbusissa pelattu ottelu päättyi Berliner FC Dynamon 4–1-voittoon.


title: Dynamo Dresden

text: Välit Saksojen välillä olivat parantuneet 1990-luvulla, ja pelaajakauppa alkoi maiden välillä. Ensimmäinen DDR:n joukkueista lähtenyt pelaaja oli Andreas Thom, joka siirtyi tammikuussa 1990 BFC Dynamosta Bayer Leverkuseniin. Myös Dynamo alkoi myydä pelaajiaan, ja seuran ensimmäinen Länsi-Saksaan myyty pelaaja oli Ulf Kirsten, joka siirtyi kesällä niin ikään Leverkuseniin. Dynamon rahatilanne olikin vielä tällöin hyvä, ja kesällä 1990 Dynamo hankki Heiko Scholzin. Tämä oli ensimmäinen yli miljoonan markan ylittänyt pelaajahankinta DDR:n alueella. Dynamo Dresden saavutti viimeisen DDR-Oberliga-mestaruutensa kesällä 1990. Saman vuoden kesäkuussa seuran nimeksi vaihdettiin 1. FC Dynamo Dresden e.V. Samana kesänä Dresden saavutti viimeisen FDGB-Pokalin mestaruutensa voitettuaan PSV Schwerinin. Kaudella 1990–1991 seura pelasi viimeistä kertaa virallisissa kansainvälisissä sarjoissa. Dresden pääsikin Euroopan cupissa kahdeksan parhaan joukkoon, mutta tuomittiin häviämään toinen osaottelu joukkueen pelattua Punaista tähteä vastaan. Peli jäi Dynamon viimeiseksi viralliseksi eurosarjapeliksi, mitä edesauttoi välikohtauksesta saatu kahden vuoden osallistumiskielto. Välikohtauksen aiheuttivat huligaanit, joiden takia ottelu piti keskeyttää. Vielä tuolloin seuran rahatilanne oli kohtalainen ja Dynamoon pystyttiin ostamaan muun muassa entinen maajoukkuepelaaja Uwe Rösler. DDR-Oberligassa Dresden sijoittui lopulta toiseksi Hansa Rostockin jälkeen ja varmisti näin paikkansa Bundesliigan kaudeksi 1991–1992.


title: Dynamo Dresden

text: Dresden aloitti Bundesliiga-aikansa tappiolla FC Kaiserslauternille. Ensimmäisen voiton Dynamo otti elokuun puolessavälissä Eintracht Frankfurtista. Vaikka Dresdenin ensimmäinen Bundesliiga-kausi oli tappioiden täyttämä, onnistui joukkue säilyttämään sarjapaikkansa. Joukkue sijoittui sarjassa lopulta neljänneksitoista. Seuraavat vuodet seuran toimintaa varjostivat talousvaikeudet, ja Saksan jalkapalloliitto joutui seuraamaan Dynamon taloutta. Kauden 1992–1993 jälkeen liitto ei suostunut myöntämään seuralle liigalisenssiä. Lopulta liitto kuitenkin myöntyi ja antoi Dresdenille lisenssin. Dynamo joutui kuitenkin aloittamaan kauden neljällä miinuspisteellä, joiden lisäksi seuralle langetettiin 100 000 markan sakot. Vuonna 1993 seura voitti myös UEFA Intertoto Cupin, mutta tällöin järjestettiin ainoastaan lohkovaiheet, eli Dresden oli yksi useasta lohkovoittajasta.


title: Dynamo Dresden

text: Huolimatta miinuspisteistä ja sakoista Dynamo onnistui pitämään sarjapaikkansa myös seuraavaksi kaudeksi. Kauden 1994–1995 päätteeksi Dynamo sijoittui kuitenkin kahdeksanneksitoista, mikä tarkoitti putoamista 2. Bundesliigaan. Koska liitto ei myöntänyt lisenssiä toisellekaan sarjatasolle, joutui Dynamo putoamaan Regionalligaan. Dynamo asetti heti tavoitteekseen nousun takaisin pääsarjaan, muttei onnistunut tässä, vaan sijoittui ensimmäisellä Regionalliga-kaudellaan neljänneksi. Nousu ei onnistunut lähivuosinakaan, joten vuonna 1997 päätettiin aloittaa nuoriin lupauksiin panostaminen. Tulokset alkoivat näkyä jo seuraavalla kaudella, jolloin Dynamo oli sarjan toinen.


title: Dynamo Dresden

text:
Kauden 1999–2000 päätteeksi Dynamo sijoittui sarjansa kahdeksanneksi ja joutui sarjauudistusten myötä neljännelle sarjatasolle Oberligaan. Ensimmäisen Oberliga-kauden päätteeksi Dynamo sijoittui viidenneksi, ja menetti seuran suurimmat tulevaisuuden lupaukset, Lars Jungnickelin ja Silvio Schröterin, FC Energie Cottbusille. Dresdenin päävalmentajaksi siirtyi kauden jälkeen Christoph Franke, joka onnistui saamaan muun muassa Steffen Heidrichin joukkueeseen. Talousvaikeuksista huolimatta Dynamo voitti sarjan ja onnistui nousemaan Regionalligaan. Ensimmäisellä Regionalliga-kaudella Dynamo ei onnistunut vielä sarjanousussa, mutta päätti kauden voittamalla ensimmäisen Sachsenpokalinsa.
Kesäkuussa 2004 Dynamo varmisti nousunsa 2. Bundesliigaan. Ensimmäisellä 2. Bundesliiga -kaudellaan seura sijoittui sarjan keskikastiin, kahdeksanneksi. Toisella kaudella Dynamo teki historiaa, kun se voitti syyskuussa TSV 1860 Münchenin Allianz Arenalla. Tämä oli nimittäin ensimmäinen kerta, kun vierasjoukkue voittaa liigaottelun kyseisellä areenalla. Alkukausi oli seuralle kuitenkin pettymys, ja joulukuussa 2005 seura vapautti päävalmentaja Franken tehtävistään. Uudeksi päävalmentajaksi nostettiin itävaltalainen Peter Pacult. Dynamon putoaminen sarjatasoa alemmas varmistui vasta viimeisellä kierroksella. Dynamo voitti oman ottelunsa FC Hansa Rostockia vastaan. VfL Bochumin ja SpVgg Unterhachingin pelasivat samaan aikaan tasapelin, jonka ansiosta Unterhaching säilytti sarjapaikkansa pisteen erolla Dynamoon. Syyskuussa 2006 Norbert Meier nousi Dynamon uudeksi päävalmentajaksi. Samalla seuran nimeksi vaihdettiin äänestyksen perusteella SG Dynamo Dresden.


title: Dynamo Dresden

text: Dynamo pelasi seuraavat kaksi kautta Regionalligaa ja oli sarjan keskikastissa. Vuonna 2007 seura voitti toisen Sachsenpokalinsa. Loppuottelussa kaatui FC Erzgebirge Aue II lukemin 2–0. Syyskuussa 2007 Meier sai potkut huonojen peliesitysten takia, ja tilalle siirtyi seuran entinen pelaaja Eduard Geyer. Hän ilmoitti heti palkkaamisensa jälkeen, ettei seuran ensisijaisena päämääränä ole sarjanousu. Vuoden 2007 lopulla uuden stadionin rakennustyöt aloitettiin, mutta pelejä pelattiin siitä huolimatta samalla kentällä. Ensimmäisen katsomo-osan rakentaminen aloitettiin helmikuussa 2008, jolloin kentän alueelta löydettiin kymmenen toisen maailmansodan aikaista pommia. Kauden päätteeksi Dynamo sijoittui kahdeksanneksi, ja se pääsi uuteen 3. Ligaan.


title: Dynamo Dresden

text: Kesäkuussa 2008 Geyer sai potkut kohtalaisesta menestyksestä huolimatta. Dynamon urheilujohtaja, Ralf Minge, perusteli potkuja sillä, ettei Geyer halunnut ajaa nuoria pelaajia joukkueeseen. Uudeksi päävalmentajaksi siirtyi alankomaalainen Ruud Kaiser, joka halusi nostaa seuran 2. Bundesliigaan seuraavien kolmen vuoden aikana. Ensimmäisen 3. Liga -kauden päätteeksi Dynamo sijoittui sarjan yhdeksänneksi varmistaen sarjapaikan. Lokakuussa 2009 Kaiser sai potkut, ja tilalle nousi entinen Dynamo-pelaaja Matthias Maucksch. Kauden 2009–2010 päätteeksi Maucksch valmensi Dynamon edelliskautta huonommalle sarjatilalle, kahdennenksitoista. Seuraavalla kaudella seura nousi taistelemaan noususta 2. Bundesliigaan. Maucksch sai potkut huhtikuussa 2011, koska seura halusi yrittää ehdottomasti sarjanousua ja valmennusvastuun otti Ralf Loose. Loosen johdolla Dynamo sijoittui lopulta 3. Ligan kolmanneksi ja pääsi karsimaan noususta VfL Osnabrückiä vastaan. Nousukarsinnassa Dynamo oli lopulta parempi toisen osaottelun jatkoajan voiton myötä yhteismaalein 4–2 ja nousi toiseksi korkeimmalle sarjatasolle.